text:
Mataupu 31
Ua taitai e Alema se misiona e toe aumai sa Soramā ua liliuese—Ua teena e sa Soramā Keriso, ua talitonu i se manatu sese e uiga i le filifilia, ma ua tapuai atu i ni tatalo taulotu—Ua faatumulia faifeautalai i le Agaga Paia—Ua tofatumoanaina o latou puapuaga i le olioli ia Keriso. E tusa o le 74 T.L.M.
1 O lenei sa oo ina ua mavae atu le iuga o Koriʼoa, ma ua maua e Alema ni tala e faapea ua faapiopio e sa Soramā ala o le Alii, ma e faapea o Sorama, o le sa avea ma o latou taitai, o loo ia taitai atu loto o tagata ia aifo i lalo i etupua le gagana, sa amata ona toe ifaagasegasea o lona loto ona o le amioletonu o le nuu.
2 Ona sa avea ma pogai o le afaanoanoa tele o Alema le iloa e uiga i le amioletonu i totonu o lona nuu; o lea sa faanoanoa tele ai lava lona loto, ona o le o ese atu o sa Soramā mai ia sa Nifaē.
3 O lenei sa faapotopoto faatasi e sa Soramā i latou lava i se laueleele sa latou taua o Anetionuma, lea sa i le itu i sasae o le laueleele o Saraʼemila, lea sa faalava latalata toeitiiti ane tuaoi ma le matafaga, lea sa i le itu i saute o le laueleele o Seasona, lea sa tuaoi foi ma le vao i le itu i saute, le vao lea sa tumu i sa Lamanā.
4 O lenei sa popole tele sa Nifaē nei faia e sa Soramā se fesootaiga ma sa Lamanā, ma avea ai ma ala o se toesega tele o le vaega a sa Nifaē.
5 Ma o lenei, ona sa i ai i le atalai atu o le eafioga se uiga malosi e itaitai atu ai tagata ia latou faia le mea tonu—ioe, sa i ai sona uiga mamana tele atu i luga o mafaufau o tagata nai lo le pelu, po o se isi lava mea, ua oo ia te i latou—o lea na manatu ai Alema e tatau ona latou faataitaia le mana o le afioga a le Atua.
6 O lea na ia ave ai Amona, ma Arona, ma Ominea; ae o Himinae sa ia tuu i le aulotu i Saraʼemila; ae o le toatolu muamua, na ia ave faatasi ma ia, ma Amoleka foi ma Seseroma, o e sa i Meleka; ma sa ia ave foi ni ona atalii e toalua.
7 O lenei sa ia le avea le ulumatua o ona atalii faatasi ma ia, ma o lona igoa o aHelamana; ae o igoa o i laua o e na ia ave faatasi ma ia o Sepulona ma Korianetona; ma o igoa nei o i latou o e na o atu faatasi ma ia i totonu o sa eSoramā, e talai atu ia te i latou le afioga.
8 O lenei o sa Soramā o ni tagata afaatuiese mai sa Nifaē; o lea sa uma ona talai atu o le afioga a le Atua ia te i latou.
9 Peitai ua apauu atu i latou i sese tetele, ona sa latou le tausisi e tausi poloaiga a le Atua, ma ana tulafono, e tusa ma le tulafono a Mose.
10 Pe sa latou fia tausia foi tu o le ekalesia, ia tatalo ma aioi atu i le Atua e le aunoa i aso taitasi, ina ia latou le ulu atu i faaosoosoga.
11 Ioe, i se aotelega, sa latou faapiopio ala o le Alii i le tele o taimi; o lea, ona o lenei pogai, na o atu ai Alema ma ona uso i le laueleele e talai atu le afioga ia te i latou.
12 O lenei, ina ua latou oo atu i le laueleele, faauta, i lo latou ofo tele, sa latou maua atu ua fausia e sa Soramā o sunako, ma ua latou faapotopoto faatasi i latou lava i se aso e tasi o le vaiaso, o se aso lea sa latou taua o se aso o le Alii; ma sa latou tapuai atu i se ala sa lei vaai muamua lava i ai Alema ma ona uso;
13 Ona sa latou fausia se mea i le totonugalemu o lo latou sunako, o se mea e tutu ai, lea sa maualuga aʼe i luga o le ulu; ma o ona luga sa nao le toatasi le tagata e mafai ona ofi ai.
14 O lea, soo se tasi e fia atapuai atu, e ao ona alu atu ma tu i luga o lenei mea, ma faaloloa ona lima agai i le lagi, ma alaga i le leo tele, ma fai atu:
15 Le Atua paia, paia e; ua matou talitonu o oe o le Atua, ma ua matou talitonu ua e paia; ma sa avea oe o se agaga, ma o oe o se agaga, ma o le a avea pea oe o se agaga e faavavau.
16 Le Atua paia e, matou te talitonu o oe na e vavaeeseina i matou mai i o matou uso; ma ua matou le talitonu i uputuu a o matou uso, ia sa tuulima faasolo mai i lalo ia te i latou i manatu faatamaiti o o latou tamā; ae ua matou talitonu ua e afilifilia i matou e avea ma au fanau epaia; ma ua e faailoa mai foi ia te i matou o le a leai se Keriso.
17 Peitai ua tutusa oe o ananafi, o le aso, ma le faavavau; ma ua e afilifilia i matou, ma o lea o le a faaolaina ai i matou; ae o i latou uma ua siomia ai i matou ua filifilia e lafo e lou toasa i lalo i seoli; mo lenei faapaiaga, le Atua e, matou te faafetai atu ai ia te oe; ma e matou te faafetai atu foi ia te oe ua e filifilia i matou, ina ia le mafai ona taitai ese atu i matou ia mulimuli i uputuu valea a o matou uso, ia ua saisaitia ai i latou i lalo i se talitonuga ia Keriso, lea ua taitai sese mamao ese atu ai o latou loto mai ia te oe, lo matou Atua.
18 Ma e matou te toe faafetai atu ia te oe, le Atua e, ona ua avea i matou o se nuu filifilia ma paia. Amene.
19 O lenei sa oo ina ua uma ona faalogo atu o Alema ma ona uso ma ona atalii i nei tatalo, sa le mafuatiaina lo latou ofo tele.
20 Aua faauta, sa o atu tagata taitoatasi uma ma tuu atu ia lava tatalo e tasi.
21 O lenei o lea mea sa taua e i latou o Rameutoma, o se mea, a faaliliuina, o le pulelaa paia.
22 O lenei, mai lenei pulelaa, sa latou avae ai, e tagata taitoatasi, le tatalo lava lea e tasi i le Atua, e faafetai atu ai i lo latou Atua ua ia filifilia i latou, ma ona sa ia le taitaiesea atu i latou ia latou mulimuli i uputuu a o latou uso, ma ona ua le aveesea atu o latou loto ia talitonu i mea o le a oo mai, o mea sa latou le iloa se mea e uiga i ai.
23 O lenei, ina ua uma ona avatu e tagata uma le faafetai i lenei ala, sa latou foi atu i o latou fale, e ale toe tautatala e uiga i lo latou Atua seia oo ina latou toe faapotopoto faatasi i latou lava i le pulelaa paia, e avatu le faafetai e tusa ma la latou ala.
24 O lenei ina ua vaai atu Alema i lenei mea, sa afaanoanoa lava lona loto; ona sa ia vaai o i latou o se nuu amioleaga ma le faapiopio; ioe, sa ia vaai ua pupu o latou loto i le auro, ma le ario, ma oloa eseese uma.
25 Ioe, ma sa vaai atu foi o ia ua afaaneeneeina o latou loto i le mitamitavale tele, i lo latou faamaualuluga.
26 Ma sa ia sii ae lona leo i le lagi, ma aaioi, ua fai atu: E, o le a ea le umi, Le Alii e, e te tuu ai au auauna ia nonofo i lalo nei i la le tino, e vaai i le amioleaga tele faapea i totonu o le fanauga a tagata?
27 Faauta, Le Atua e, ua latou atagi atu ia te oe, a ua tofatumoanaina o latou loto i lo latou faamaualuluga. Faauta, Le Atua e, ua latou tagi atu ia te oe i o latou gutu, a ua latou efefete aʼe, ua oo ina tele lava, i mea le aoga o le lalolagi.
28 Faauta, loʼu Atua e, i o latou ofu taugata, ma a latou mama, ma o latou ataulima, ma a latou mea teuteu auro, ma a latou mea taua uma ia ua latou teuteuina ai i latou lava; ma faauta, ua pupu atu o latou loto i ia mea, ae ua latou tagi atu ia te oe ma fai mai—matou te faafetai atu ia te oe, le Atua e, ona o i matou o se nuu ua filifilia mo oe, aʼo isi o le a fano.
29 Ioe, ma ua latou fai mai ua e faailoa mai ia te i latou e faapea o le a leai se Keriso.
30 Le Alii e le Atua e, o le a le umi e te tuu ai ia i ai pea lena amioleaga ma le le faamaoni i totonu o lenei nuu? Le Alii e, sei e tuu mai ia te au le malosi, ia mafai ai ona ou onosaia ou vaivaiga. Ona ua ou vaivai, ma o amioleaga faapea ua i totonu o lenei nuu, ua tiga ai lou agaga.
31 Le Alii e, ua faanoanoa tele loʼu loto; sei e faamafanafanaina loʼu agaga aia Keriso. Le Alii e, sei e tuu mai ia te au ina ia mafai ona ou maua le malosi, ina ia mafai ona ou talitalia ma le onosai nei puapuaga o le a oo mai i ou luga, ona o le amioletonu o lenei nuu.
32 Le Alii e, sei e faamafanafanaina loʼu agaga, ma tuu mai ia te au le manuia, ma ou uso-a-faigaluega foi o e ua faatasi ma au—ioe, o Amona, ma Arona, ma Ominea, ma Amoleka foi ma Seseroma, ma ou aatalii foi e toalua—ioe, e oo ia i latou uma nei sei e faamafanafanaina, le Alii e. Ioe, sei e faamafanafanaina o latou agaga ia Keriso.
33 Sei e tuu mai ia te i latou ia mafai ona latou maua le malosi, ina ia mafai ona latou onosaia o latou puapuaga ia o le a oo mai i o latou luga ona o amioletonu a lenei nuu.
34 Le Alii e, sei e tuu mai aia te i matou ia mafai ona matou maua le manuia i le toe aumai o i latou ia te oe, ia Keriso.
35 Faauta, Le Alii e, ua pele lava o latou aagaga, ma o le toatele o i latou o o matou uso; o lea, tuu mai ia te i matou, Le Alii e, le mana ma le poto ina ia mafai ona matou toe aumai i latou nei, o o matou uso, ia te oe.
36 O lenei sa oo ina ua uma ona fai atu e Alema o nei upu, sa apati e ia ona elima i luga o i latou uma o e sa faatasi ma ia. Ma faauta, ina ua pati e ia ona lima i luga o i latou, sa faatumulia i latou i le Agaga Paia.
37 Ma ina ua mavae lea sa latou taapeape ese o le tasi mai le isi, e aaunoa ma se manatu mo i latou lava po o a mea o le a latou ai, po o a mea o le a latou feinu ai, po o a mea o le a latou ofu ai.
38 Ma sa faia e le Alii mea mo i latou ina ia latou le fia aai, pe ina ia latou le fia feinu; ioe, ma sa ia tuu mai foi ia te i latou le malosi, ina ia latou le mafatia i soo se ituaiga o apuapuaga, vagana ai ua tofatumoanaina i le olioli ia Keriso. O lenei sa faia lava lenei mea e tusa ai ma le tatalo a Alema; ma sa faia lenei mea ona sa tatalo atu o ia i le efaatuatua.


c: text/html

text:
Ianuari 18-24
ESERA 1-5
Pese 85 ma le Tatalo
Upu Tomua (3 minu. pe itiiti ifo)
ʻOA TAUTELE MAI I LE AFIOGA A LE ATUA
“E Faamaoni Ieova i Ana Fetalaiga”: (10 minu.) [Ia faaali le vitiō o le Faatomuaga i le Tusi o Esera.]
Saʻiliʻiliga Loloto mo ʻOa Faaleagaga: (8 minu.)
Esr 1:3-6—Pe na lē lava le faatuatua o tagata Isaraelu ia e leʻi mananaʻo e toe foʻi i Ierusalema? (w06 1/15 17 ¶5; 19 ¶1)
Esr 4:1-3—Aiseā na lē taliaina ai le fesoasoani na ofoina atu e nisi? (w06 1/15 19 ¶3)
O le ā ua ou aʻoaʻoina mai i le faitau Tusi Paia o lenei vaiaso e faatatau iā Ieova?
O ā ni manatu mai i le faitau Tusi Paia e mafai ona ou faaaogā i le faiva i le fanua?
-
Faitau Tusi Paia: Esr 3:10–4:7 (4 minu. pe itiiti ifo)
TOLENIGA MO LE FAIVA I LE FANUA
Uluaʻi Asiasiga: (2 minu. pe itiiti ifo) Talanoa i le mataupu o loo i le pito i tua o Le Olomatamata o lenei masina, ma faataatia se faavae lelei mo se toe asiga.
Toe Asiga: (4 minu. pe itiiti ifo) Ia faataʻitaʻi le auala e fai ai se toe asiga i se tasi na tali lelei mai ina ua talanoa i ai i le mataupu o loo i le pito i tua o Le Olomatamata o lenei masina. Ia faataatia se faavae lelei mo se isi toe asiga.
Suʻesuʻega Faale-Tusi Paia: (6 minu. pe itiiti ifo) Ia faataʻitaʻi le auala e fai ai se suʻesuʻega faale-Tusi Paia. (bh 20-21 ¶6-8)
AUALA E OLA AI O SE KERISIANO
Pese 40
ʻO le a Faaopoopoina Nei Mea Uma iā te Outou’: (5 minu.) Lauga e faavae mai i le Mataio 6:33 ma le Luka 12:22-24. Ia valaaulia le ʻautalaʻi e faamatala mai ni mea na oo iā i latou na tofo ai i le moni o le folafolaga a Ieova, o le a ia tausia o latou manaʻoga faaletino pe afai e faamuamua le Malo.
O Lau Upu—ʻIoe ma le Leai’: (10 minu.) Talanoaga. (w14 3/15 30-32)
Suʻesuʻega Faale-Tusi Paia a le Faapotopotoga: ia mata. 7 ¶1-14 (30 minu.)
Autalu Puupuu le Sauniga ma ia Fai se Aotelega o le Sauniga o le Vaiaso Fou (3 minu.)
Pese 41 ma le Tatalo

robotstxt: allowed

filter: keep


text:
Po o E Iloa le Manaʻoga Ina ia Toleniina Isi?
“Ou te avatu iā te outou o faatonuga lelei.”—FAATA. 4:2.
PESE: 93, 96
1, 2. Aiseā e tatau ai ona toleni isi i le faia o faaeaga faatiokarate?
O LE folafola atu o le tala lelei o le Malo, o le galuega autū lea a Iesu. Peitaʻi, na ia faaalu le taimi ina ia toleni ai isi ina ia avea ma leoleo mamoe ma faiaʻoga. (Mata. 10:5-7) E ui sa pisi Filipo i le avea ai ma faievagelia, ae e mautinoa na ia fesoasoani i ona afafine e toʻafā e faaleleia le auala e latou te faailoa atu ai i isi upu moni o le Tusi Paia. (Galu. 21:8, 9) O le ā le tāua o lenā toleniga i aso nei?
2 I le lalolagi aoao, ua faatupulaʻia le toʻatele o i latou e taliaina le tala lelei. E manaʻomia e tagata fou e leʻi papatiso ona iloa le tāua o le faia o a latou lava suʻesuʻega o le Tusi Paia. E tatau foʻi ona aʻoaʻoina i latou e talaʻi atu le tala lelei i isi, ma aʻoaʻo i latou i le upu moni. I totonu o faapotopotoga uma, e manaʻomia ona faalaeiauina uso ina ia galulue mamafa e ausia agavaa e tofia ai o ni auauna o le faiva ma toeaina. E ala i “faatonuga lelei,” e mafai ai e Kerisiano taʻumatuaina ona fesoasoani i ē e fou ina ia agaʻigaʻi i luma faaleagaga.—Faata. 4:2.
TOLENI Ē FOU E SUʻESUʻE LE TUSI PAIA
3, 4. (a) Na faapefea ona faafesootaʻi e Paulo le suʻesuʻeina o le Tusi Paia ma le taulau manuia i le faiva? (e) O le ā e tatau ona tatou faia a o leʻi faalaeiauina a tatou tagata aʻoga e faia a latou lava suʻesuʻega o le Tusi Paia?
3 O le ā le tāua o le suʻesuʻeina e le tagata lava ia o le Tusi Paia? E maua le tali i upu a le aposetolo o Paulo na avatu i Kerisiano i Kolose. Na ia tusi: “O le mea foʻi lea matou te leʻi mapu ai e tatalo mo outou, . . . ma talosaga atu ina ia faatumuina outou i le poto saʻo i lona [Atua] finagalo i le atamai uma ma le malamalama faaleagaga, ina ia savavali ai e tusa ma le finagalo o Ieova, ma iʻu ina matuā faafiafiaina ai o ia a o faaauau ona outou fua mai fua o galuega lelei uma, ma ia tupu pea lo outou poto saʻo i le Atua.” (Kolo. 1:9, 10) O lenā poto saʻo na mafai ai e Kerisiano i Kolose ona ʻsavavali e tusa ma le finagalo o Ieova, ma iʻu ina matuā faafiafiaina ai o ia.’ O lenei vala e faaauau ai ona latou “fua mai fua o galuega lelei uma,” aemaise lava i le talaʻia o le tala lelei. E tatau i se tagata tapuaʻi a Ieova ona tausisi i se faasologa o ana lava suʻesuʻega faale-Tusi Paia ina ia faaleleia ai lana auaunaga. E tāua tele ona tatou fesoasoani i tagata aʻoga o le Tusi Paia ina ia malamalama i lenā mea moni.
4 A o tatou leʻi fesoasoani i isi ina ia maua aogā mai i a latou lava suʻesuʻega o le Tusi Paia, e tatau ona tatou iloa muamua le tāua o lenā vala. E tatau ona iai sa tatou masaniga lelei o le suʻesuʻeina o le Tusi Paia. O lea, ia tatou fesili ifo: ʻPe e mafai ona ou avatu ni tali faale-Tusi Paia pe a faaali mai e le tagata e ona le fale se manatu e feteenaʻi ma aʻoaʻoga a le Tusi Paia, pe e fai mai foʻi ni fesili faigatā? Pe a ou faitau i le finafinau o Iesu, Paulo, ma isi i le faiva, po ou te manatunatu loloto i ai ina ia faaleleia ai laʻu auaunaga iā Ieova?’ E tatou te manaʻomia uma le poto ma fautuaga mai i le Afioga a le Atua. Pe a tatou faamatala atu i isi aogā ua tatou maua mai i le suʻesuʻeina o le Tusi Paia, e mafai ai ona faalaeiauina i latou e maua foʻi na aogā e ala i le suʻesuʻe māeʻaeʻa i le Tusi Paia.
5. O ā ni auala e mafai ona e fesoasoani ai i se tagata fou ina ia iai sana faasologa o le suʻesuʻeina o le Tusi Paia?
5 E mafai ona e fesili ifo, ʻE faapefea ona toleni se tagata aʻoga ina ia suʻesuʻe e lē aunoa le Tusi Paia?’ O se amataga lelei le faailoa iā te ia le auala e te sauniuni ai e fai lana suʻesuʻega. Atonu e te faalaeiauina o ia e faitau faaopoopoga o le tusi O ā Aʻoaʻoga Moni a le Tusi Paia?, ma suʻe mau o loo aumaia ai. Ia fesoasoani iā te ia ina ia sauniuni mo sauniga ina ia mafai ona faia se sao. Ia faalaeiauina o ia e faitau lomiga uma o Le Olomatamata ma le Ala Mai! E mafai ona e faailoa atu iā te ia le auala e tali ai fesili faale-Tusi Paia, e ala i le faaaogāina o le Watchtower Library, po o le Lomiga Faale-Tusi Paia I LE INITANETI. O le iʻuga, o le a vave ona fiafia ai lau tagata aʻoga e fai ana lava suʻesuʻega i le Tusi Paia.
6. (a) E faapefea ona e fesoasoani i se tagata aʻoga e atiaʻe lona fiafia i le Tusi Paia? (e) O le ā e ono tupu i se tagata aʻoga pe a faasolo ina fiafia i le Tusi Paia?
6 O le mea moni, e tatou te lē faamalosia se tasi ina ia faitau ma suʻesuʻe le Tusi Paia. Nai lo o lea, ia tatou faaaogā meafaigaluega mai i le faalapotopotoga a Ieova e fesoasoani i tagata aʻoga e faaloloto ai lo latou fiafia i le Tusi Paia. A o faagasolo taimi, o le a tutusa faalogona o se tagata aʻoga faamaoni ma le faisalamo o lē na pese: “Ou te faalatalata atu i le Atua ou te lelei ai. Ou te sulufaʻi atu i le Alii Pule Silisili Ese o Ieova.” (Sala. 73:28) O le a galue le agaga o Ieova i lenā tagata aʻoga filigā ma lototalisapaia.
TOLENI TAGATA FOU INA IA TALAʻI MA AʻOAʻO ATU
7. Na faapefea ona toleni e Iesu i latou na talaʻia le tala lelei? (Tagaʻi i le ata i luga aʻe o le matua.)
7 E tatou te maua i le Mataio mataupu e 10, faatonuga na avatu e Iesu i ona aposetolo e 12. Nai lo o le faalautele o lana talanoa atu, peitaʻi na ia taʻua ni manatu patino. [1] Na faalogologo aposetolo a o aʻoaʻo e Iesu i latou i le auala e faalelei ai la latou talaʻi, ona latou ō atu lea i le fanua. O lo latou mulimuli i metotia a Iesu, na vave ai ona avea i latou ma faiaʻoga lelei o upu moni o le Tusi Paia. (Mata. 11:1) E mafai foʻi ona tatou toleniina a tatou tagata aʻoga o le Tusi Paia ina ia avea ma tagata talaʻi tomai o le tala lelei. Seʻi o tatou iloiloina auala e lua e mafai ona tatou fesoasoani ai iā i latou.
8, 9. (a) Na faapefea ona talanoa Iesu i isi i lana faiva? (e) E faapefea ona tatou fesoasoani i tagata talaʻi fou ina ia talanoa ma isi e pei ona sa faia e Iesu?
8 Talanoa ma tagata. Sa masani ona talanoa Iesu i isi e faatatau i le Malo. O se faaaʻoaʻoga, sa ia faia se talanoaga faaoso naunau ma se fafine i le vaipuna o Iakopo, e latalata i le aai o Sukara. (Ioa. 4:5-30) Na ia talanoa foʻi i le aolafoga o Mataio Levi. E lē tele ni faamatalaga a Evagelia e faatatau i lenā talanoaga, peitaʻi na talia e Mataio le valaaulia a Iesu ina ia avea ma ona soo. Na faalogo Mataio ma isi a o lauga Iesu i se taumafataga na faia i le fale o Mataio.—Mata. 9:9; Luka 5:27-39.
9 I se isi mea na tupu, na talanoa ai Iesu i se auala faaleuō iā Natanielu, o sē na sesē lana vaai i tagata mai i Nasareta. Peitaʻi, na suia le mafaufau o Natanielu. Na ia filifili e aʻoaʻoina atili aʻoaʻoga a Iesu, o sē mai i Nasareta. (Ioa. 1:46-51) O lea, e iai māfuaaga lelei e tatau ai ona toleni tagata talaʻi fou ina ia talanoa ma isi i se auala toʻafilemu ma faaleuō. [2] O le a fiafia tagata talaʻi fou e tatou te fesoasoani i ai, e vaaia le tali lelei mai o tagata lotofaamaoni i a latou upu agalelei ma lo latou naunau moni atu.
10-12. (a) Na faapefea ona atiaʻe e Iesu le fiafia na faaalia e isi i le tala lelei? (e) E faapefea ona tatou fesoasoani i tagata talaʻi fou ina ia faaleleia o latou tomai o ni faiaʻoga o le Tusi Paia?
10 Ia atiaʻe le fiafia o tagata. E leʻi umi se taimi na faia ai le faiva a Iesu. E ui i lea, na ia faaalu le taimi e atiaʻe ai le fiafia o tagata i le tala lelei. O se faaaʻoaʻoga, sa aʻoaʻo e Iesu le motu o tagata mai i luga o se vaa. I lenā mea na tupu, na ia faia ai se vavega ma maua ai e Peteru le tele o iʻa ma fetalai atu iā te ia: “E amata atu nei ona e maua tagata.” O le ā le iʻuga o fetalaiga ma gaoioiga a Iesu? Na ave e Peteru ma ana aumea ʻa latou vaa i uta, ua tuua mea uma lava, ae mulimuli atu iā Iesu.’—Luka 5:1-11.
11 Na fiafia foʻi Nikotemo o se sui o le ʻau Saniterini i aʻoaʻoga a Iesu. Sa ia fia malamalama atili i ai, peitaʻi sa fefe o ia e talanoa ma Iesu i luma o tagata. Na fetuutuunaʻi e Iesu lona tulaga ma lona taimi ina ia feiloaʻi ai ma Nikotemo i le pō. (Ioa. 3:1, 2) O le ā le lesona e tatou te aʻoaʻoina mai i nei tala? Na faatulaga e le Alo o le Atua le taimi ina ia atiaʻe ai le faatuatua o nei tagata taʻitoʻatasi. Pe e lē tatau foʻi ona tatou maelega i le faia o toe asiga ma suʻesuʻega a tagata fiafia?
12 E mafai ona faaleleia tomai o tagata talaʻi fou i le avea ai ma faiaʻoga o le Tusi Paia, pe a tatou galulue faatasi i le faiva i le fanua. E mafai ona tatou fesoasoani iā i latou ina ia manatua tagata na faaalia sina fiafia. E mafai ona tatou valaaulia tagata talaʻi fou e tatou te fai asiga ma fai suʻesuʻega faatasi. O na toleniga ma faalaeiauga, e mautinoa o le a naunau ai tagata talaʻi e lē lava le tomai ina ia atiaʻe le fiafia o isi ma faia ni a latou lava suʻesuʻega faale-Tusi Paia. O le a aʻoaʻoina ai foʻi i latou ina ia aua le fiugofie, ae ia onosaʻi ma finafinau i le faiva.—Kala. 5:22; tagaʻi i le pusa “ E Tāua le Finafinau.”
TOLENI TAGATA FOU INA IA AUAUNA I ISI
13, 14. (a) O le ā sou manatu i faaaʻoaʻoga faale-Tusi Paia o ē na faia faataulaga mo isi? (e) O ā ni auala aogā e mafai ona toleni ai talavou ma tagata talaʻi fou e faaali le alofa i uso ma tuafāfine?
13 Ua faamatilatila i tala o le Tusi Paia le faaeaga ua tatou maua o le faaalia o le ʻalofa i uso,’ ma auauna le tasi i le isi. (Faitau le 1 Peteru 1:22; Luka 22:24-27.) Na foaʻi e le Alo o le Atua ana mea uma e aofia ai ma lona ola, ina ia auauna ai i isi. (Mata. 20:28) O Toreka o sē sa “ia faia le tele o galuega lelei ma foaʻi atu meaalofa.” (Galu. 9:36, 39) O Maria o se tuafafine mai i Roma na “galue mamafa” mo isi i le faapotopotoga. (Roma 16:6) E faapefea ona tatou fesoasoani i ē e fou ina ia iloa le tāua o le fesoasoani i uso ma tuafāfine?
14 E mafai e Molimau taʻumatuaina ona valaaulia ē fou, ina ia latou asiasi atu i ē mamaʻi ma ē matutua. Pe a talafeagai, e mafai ona ave e mātua fanau i na asiasiga. E mafai ona galulue toeaina ma isi e faamautinoa o maua e ē matutua meaʻai lelei, ma o loo lelei foʻi o latou fale. O nei auala e mafai ai e talavou ma ē e fou ona aʻoaʻoina auala e faaalia ai le agalelei i isi. E masani ona asiasi se tasi o toeaina pe a talaʻi, i Molimau e nonofo i vaipanoa maotua o lo latou oganuu. Na iloa ai e se uso talavou na masani ona la ō faatasi, le tāua o le faaalia o le alofa i sui uma o le faapotopotoga.—Roma 12:10.
15. Aiseā e tāua ai i toeaina ona uaʻi atu i le agaʻigaʻi i luma o tane o le faapotopotoga?
15 Talu ai ua faaaogā e Ieova tane e avea ma aʻoaʻo i faapotopotoga, e tāua ai la mo uso ona faaleleia o latou tomai o le aʻoaʻo atu. Pe afai o oe o se toeaina, pe e mafai ona e faalogologo a o faataʻitaʻi se lauga a se auauna o le faiva? O lau fesoasoani e mafai ai ona faaleleia ona tomai o se faiaʻoga o le Afioga a le Atua.—Nee. 8:8. [3]
16, 17. (a) Na faapefea ona naunau Paulo i le agaʻigaʻi i luma o Timoteo? (e) O le ā se auala lelei e toleni ai e toeaina uso ina ia avea ma leoleo mamoe i le faapotopotoga?
16 Ua matuā manaʻomia ni leoleo mamoe i faapotopotoga Kerisiano, ma e manaʻomia e i latou o le a faia lenā galuega i le lumanaʻi ni toleniga faaauau. Na aumaia e Paulo ni taʻiala e faia ai na toleniga ina ua ia faapea atu iā Timoteo: “O oe loʻu atalii e, ia e maua pea le malosi e ala i le agalelei faifua ona o le autasi ma Keriso Iesu, o mea foʻi na e faalogo ai mai iā te aʻu, ma na molimauina e le toʻatele, ia e tuuina atu na mea i tane faamaoni, ona agavaa ai lea o i latou e aʻoaʻo atu i isi.” (2 Timo. 2:1, 2) Na aʻoaʻoina e Timoteo le tele o mea a o auauna faatasi ma le aposetolo o Paulo, o ia foʻi o se toeaina. Na faatatau e Timoteo metotia a Paulo i lana faiva ma isi vala o lana auaunaga paia.—2 Timo. 3:10-12.
17 E leʻi faatalalē Paulo i le toleniina o Timoteo. Sa la faimalaga faatasi ma lenei tane talavou. (Galu. 16:1-5) E mafai ona faaaʻoaʻo toeaina i le faaaʻoaʻoga a Paulo, e ala i le ave o auauna o le faiva agavaa i asiasiga faaleoleo mamoe pe a talafeagai. O le faia faapea, e avatu ai e toeaina i nei uso le avanoa e latou te vaai ai i le auala e aʻoaʻo ai, faatuatua, onosaʻi, ma le alofa e manaʻomia ona faaalia e se toeaina Kerisiano. O lenei auala, e saosaolaumea i le toleniina o isi leoleo mamoe i le lumanaʻi o “le lafu mamoe a le Atua.”—1 Pete. 5:2.
LE TĀUA O LE TOLENIINA O ISI
18. Aiseā e tāua ai le toleniina o isi i le auaunaga iā Ieova?
18 E tāua tele le toleniina o isi ona o le telē o le manaʻoga ma le tele o avanoa e auauna ai iā Ieova. E tāua tele faaaʻoaʻoga a Iesu ma Paulo i le toleniina o isi. E finagalo Ieova ina ia toleniina lelei ana auauna i aso nei mo faaeaga faatiokarate. Ua aumaia e le Atua iā i tatou le faaeaga e fesoasoani ai i ē e itiiti le poto masani, e atiaʻe ai o latou tomai i le faia o galuega e manaʻomia i le faapotopotoga. Ua matuā tāua ma faanatinati na toleniga a o faasolo ina leaga le tulaga o le lalolagi, ae o loo faateleina pea auala fou e talaʻi atu ai.
19. Aiseā e tatau ai ona e mautinoa o le a taulau manuia au taumafaiga e toleni isi i le auaunaga iā Ieova?
19 E tele taumafaiga ma le taimi e manaʻomia i le toleniina o isi. Peitaʻi, o le a fesoasoani mai Ieova ma lona Alo pele ma aumaia le atamai iā i tatou ina ia faia ai na toleniga. O le a tatou maua le olioli a o vaaia i latou na tatou fesoasoani i ai o loo faaauau ona “galulue mamafa ma finafinau.” (1 Timo. 4:10) Tau ina ia faaauau pea ona tatou agaʻigaʻi i luma faaleagaga i le auaunaga paia iā Ieova.
^ [1] (palakalafa e 7) O manatu nei na taʻua e Iesu: (1) Ia talaʻi le feʻau saʻo. (2) Ia faamalieina i sauniuniga a le Atua. (3) Ia ʻalofia le finau ma tagata. (4) Ia maufaatuatuaina le Atua pe a feagai ma ē e tetee. (5) Aua neʻi lolo atu i le fefe i tagata.
^ [2] (palakalafa e 9) O loo iai i le tusi Mauaina o Aogā Mai i le Aʻoga o le Faiva Faatiokarate, itu. 62-64, ni fautuaga lelei i le auala e talanoa ai ma tagata i le faiva i le fanua.
^ [3] (palakalafa e 15) O loo faamatalaina i le tusi Mauaina o Aogā Mai i le Aʻoga o le Faiva Faatiokarate, itu. 52-61, ia uiga e manaʻomia ina ia faaleleia ai le aʻoaʻo atu i luma o tagata.


text:
MATAUPU 31
Tauina o Saito i le Sapati
MATAIO 12:1-8 MAREKO 2:23-28 LUKA 6:1-5
UA TAU E LE ʻAUSOO SAITO I LE SAPATI
O IESU O LE “ALII O LE SAPATI”
Ua oo nei i le vaitaimi o le tausaga e fua ai saito, ma ua malaga atu nei Iesu ma ona soo i le itu i mātū e agaʻi i Kalilaia. O le fia aai tele o soo o Iesu, ua latou tauina mai ai fuifui saito o loo i le fanua ma aai ai. Peitaʻi, o le aso o le Sapati lea o loo latou faia ai lenei gaoioiga, ma ua iloa atu i latou e le ʻau Faresaio.
Manatua foʻi, e iai tagata Iutaia i Ierusalema sa mananaʻo e fasioti Iesu, ma molia o ia i le solia o le Sapati. Ae o lea ua molia e le ʻau Faresaio le ʻausoo ona o la latou gaoioiga ua fai. Ua latou faapea atu iā Iesu: “Faauta! Ua faia e ou soo le mea e sā i le sapati.”—Mataio 12:2.
I le manatu o le ʻau Faresaio, o le tauina o saito ma mili i o latou lima e tutusa lea ma le seleseleina ma le soliina o saito. (Esoto 34:21) E tatau ona avea le Sapati o se taimi e fiafia ma faalaeiauina ai. Peitaʻi, ona o lo latou faamamafa naʻuā i o latou lava manatu o galuega e faasā i le Sapati, ua avea ai ma avega mamafa lenā aso. Ua faamaonia e Iesu le sesē o o latou manatu, i le avatu o faaaʻoaʻoga e faaalia ai e leʻi finagalo Ieova e tausia le Sapati i lenā auala.
O se tasi o faaaʻoaʻoga, o Tavita ma tagata sa latou faatasi. Ina ua latou fia aai, sa latou ō ane i le faleʻie paia ma aai ai i falaoa sa laulauina i luma o le Atua. O nei falaoa sa aveesea mai i luma o Ieova ae suia i falaoa fou, ma sa tuu ese e aai ai le ʻauositaulaga. Ae ona o tulaga o mea sa iai i lenā taimi, e leʻi taʻusalaina ai Tavita ma tagata sa latou faatasi ona o le aai i na falaoa.—Levitiko 24:5-9; 1 Samuelu 21:1-6.
Ua faamatala atu e Iesu le isi faaaʻoaʻoga e faapea: “Pe e tou te leʻi faitau ea foʻi i le Tulafono, e leʻi faamamaluina e ositaulaga i le malumalu le sapati i aso sapati, ae e leʻi taʻusalaina ai lava i latou?” O lona uiga, o loo faaauau pea ona fasimate e ositaulaga manu e fai ai taulaga, ma faia isi galuega i le malumalu i le Sapati. Ua fetalai Iesu: “Ae ou te fai atu iā te outou, o loo iai i inei se tasi e sili atu i lo le malumalu.” (Mataio 12:5, 6; Numera 28:9) I le avea ai ma ositaulaga sili a le Atua, e mafai e Iesu ona faataunuu lona tofiga e aunoa ma le solia ai o le Sapati.
Ua toe sii atu foʻi e Iesu manatu mai i Tusitusiga Paia e faapea: “Pe ana outou malamalama i le uiga o lenei faaupuga, ʻOu te loto i le alofa mutimutivale ae lē o le taulaga,’ po ua outou lē faasalaina tagata e lē sala.” Ua faaiʻu ana upu e faapea: “Auā o le Alii o le sapati, o le Atalii lea o le tagata.” O loo faasino atu Iesu i le taimi o le a pule ai lona Malo ma le filemu i le afe tausaga.—Mataio 12:7, 8; Hosea 6:6.
Ua loa tausaga o faapologaina e Satani le fanau a tagata, ma ua faatuputeleina faiga sauā ma faiga taua. Ae maʻeu le eseesega o le a iai i le taimi o le pulega a Keriso, lea o le a pei o se Sapati sili. A o faagasolo lenā pulega, o le a aumaia e Keriso le mapusaga ua leva ona tatou moomoo i ai!


text:
Mataupu 7
Ua tuuina mai se valaauga ia ulu atu i le malologa o le Alii—Tatalo atu ma le loto faamaoni i ai—O le Agaga o Keriso e mafai ai e tagata ona iloa le lelei mai le leaga—E tauanau e Satani tagata ia latou teena Keriso ma fai mea leaga—Ua faaali mai e perofeta le afio mai o Keriso—O le faatuatua e faia ai vavega ma auauna mai ai agelu—E tatau i tagata ona faamoemoe mo le ola faavavau ma pipii i le alofa mama. E tusa o le 401–421 T.A.
1 Ma o lenei, o au, o Moronae, ou te tusia nai upu itiiti a lou tamā, o Mamona, ia na ia tautala i ai e uiga i le afaatuatua, faamoemoe, ma le alofa mama; ona sa faapenei le ala sa ia tautala atu ai i le nuu, ao ia aoao atu ia te i latou i le sunako lea na latou fausia mo se nofoaga e tapuai ai.
2 Ma o lenei, o au, o Mamona, ou te tautala atu ia te outou, ou uso pele e; ma ona o le alofa tunoa o le Atua, le Tamā, ma lo tatou Alii o Iesu Keriso, ma lona finagalo paia, ona o le meaalofa o lana avalaauga ia te au, lea ua faatagaina ai au ou te tautala atu ia te outou i lenei taimi.
3 O le mea lea, ou te fia tautala atu ia te outou o e o le ekalesia, outou o soo fifilemu o Keriso, ma outou ua outou maua se faamoemoe ua lava e mafai ai ona outou ulu atu i le amalologa o le Alii, mai le taimi nei i luma seia oo ina outou malolo faatasi ma ia i le lagi.
4 Ma o lenei ou uso e, ua ou matauina nei mea ia te outou ona o lo outou asavavali ma le filemu faatasi ma le fanauga a tagata.
5 Aua ou te manatua le afioga a le Atua ua fetalai mai o a latou galuega tou te ailoa ai i latou; aua afai ua lelei a latou galuega, ua lelei foi i latou.
6 Aua faauta, na fetalai mai le Atua o se tagata ua aleaga e le mafai ona fai e ia se mea ua lelei; aua afai na te ofo atu se meaalofa, pe etatalo atu i le Atua, vagana ai e faia e ia ma le loto faamaoni i ai e leai se aoga ia te ia.
7 Aua faauta, e le faitauina ia te ia lena mea mo le amiotonu.
8 Aua faauta, afai e avatu e se tagata ua aleaga se meaalofa, e faia e ia ma le etoai; o le mea lea e faitau tutusa ai ia te ia e pei lava na ia taofia le meaalofa; o le mea lea e faitau leaga ai o ia i luma o le Atua.
9 Ma e faapea foi ona faitau leaga i se tagata, pe afai e tatalo atu o ia ae ua le i ai ma le afaamaoni o le loto; ioe, ma ua leai se aoga ia te ia, ona e le talia e le Atua se ua faapena.
10 O le mea lea, e le mafai e se tagata ua leaga ona faia le mea ua lelei; pe avatu foi e ia se meaalofa lelei.
11 Aua faauta, e le mafai e se apuna oona ona puna mai i vai lelei; pe mafai foi e se puna lelei ona puna mai i vai oona; o le mea lea, o se tagata ua avea o se auauna a le tiapolo e le mafai ona mulimuli ia Keriso; ma afai e emulimuli o ia ia Keriso e le mafai ona avea o ia o se auauna a le tiapolo.
12 O le mea lea, o mea uma ua alelei e mai le Atua; ma o le mea ua eleaga e mai le tiapolo; ona o le tiapolo o se fili i le Atua, ma ua faasagatau pea ia te ia, ma ua valaau ma faatosina tagata i le iagasala, ma ia latou faia pea le mea leaga.
13 Ae faauta, o le mea ua mai le Atua, e valaau ma faatosina mai ia faia mea lelei e le aunoa; o le mea lea, o mea uma e valaau mai ma afaatosina mai ia faia mea lelei, ma alofa i le Atua, ma auauna atu ia te ia, ua emusuia e le Atua.
14 O le mea lea, ia outou faaeteete, ou uso pele e, ina ia outou le faamasino le mea ua aleaga o se mea mai le Atua, po o le mea ua lelei ma mai le Atua o se mea mai le tiapolo.
15 Aua faauta, ou uso e, ua tuu mai ia te outou ia outou afaamasino, ina ia outou iloa le lelei mai le leaga; ma o le ala e faamasino ai ua manino, ina ia mafai ona outou iloa ma se malamalama atoatoa, e pei o le malamalama o le ao mai le pouliuli o le po.
16 Aua faauta, ua tuuina mai i tagata taitoatasi le aAgaga o Keriso, ina ia mafai ona eiloa e ia le lelei mai le leaga; o le mea lea, ou te faaali atu ai ia te outou le ala e faamasino ai; ona o mea uma e valaau mai ia fai le lelei, ma faatauanau mai ia talitonu ia Keriso, ua auina mai i le mana ma le meaalofa a Keriso; o le mea lea e mafai ai ona outou iloa ma le malamalama atoatoa ua mai le Atua.
17 Ae o soo se mea e faatauanauina tagata ia latou faia le aleaga, ma ia le talitonu ia Keriso, ma faafiti o ia, ma ia le auauna i le Atua, ona outou iloa lea ma le malamalama atoatoa ua mai le tiapolo; ona o le ala lea e galue ai le tiapolo, aua e le faatauanauina e ia se tagata ia faia le lelei, e leai, e leai lava se tasi; pe faia foi e ana agelu; pe faia foi e i latou o e latou te tuu atu i latou lava ia te ia.
18 Ma o lenei, ou uso e, ina ua vaai ua outou iloa le malamalama tou te faamasino ai, o le amalamalama lea o Keriso, vaai ia outou le faamasino sese; aua o le efaamasinoga lava lea tou te faamasino atu ai o le a faamasino ai foi outou.
19 O le mea lea, ou te aioi atu ia te outou, uso e, ia outou sailiili ma le filiga i le amalamalama o Keriso ina ia outou iloa le lelei mai le leaga; ma afai tou te taofi mau i mea lelei uma, ma lē tauleagaina ia mea, o le a avea moni outou ma ni efanau a Keriso.
20 Ma o lenei, ou uso e, e mafai faapefea ona outou taofi mau i mea lelei uma?
21 Ma o lenei ua ou oo mai nei i lena faatuatua, lea na ou fai atu o le a ou tautala atu ai; ma o le a ou tau atu ia te outou le auala e mafai ai ona outou taofi mau i mea lelei uma.
22 Aua faauta, ona ua asilafia e le Atua mea uma, ona ua mai le faavavau-tumau i le faavavau-tumau, faauta, sa ia auina mai eagelu e auauna mai i le fanauga a tagata, e faaali mai e uiga i le afio mai o Keriso; ma o Keriso o le a ala mai ai mea lelei uma.
23 Ma sa tautino mai foi e le Atua i perofeta, i lona lava fofoga, o le a afio mai Keriso.
24 Faauta foi, e tele auala sa i ai na ia faaali mai ai mea i le fanauga a tagata, o ni mea sa lelei; ma o mea uma ua lelei ua mai ia Keriso; a na le o lea po ua apauu tagata, ma ua leai se mea lelei e mafai ona oo mai ia te i latou.
25 O le mea lea, e ala i le auauna mai o aagelu, ma afioga uma na tulei mai i le fofoga o le Atua, sa amata ona faaaoga ai e tagata le faatuatua ia Keriso; ma sa faapea, e ala i le faatuatua, ona latou taofi mau i mea lelei uma; ma sa faapea ona i ai seia oo mai i le afio mai o Keriso.
26 Ma ina ua uma ona afio mai o ia, sa faaolaina foi tagata i le faatuatua i lona suafa; ma e ala i le faatuatua, na avea ai i latou ma atalii o le Atua. Ma e pei ona mautinoa o loo soifua Keriso, sa ia fetalai mai upu nei i o tatou tamā, ua fetalai mai: aSoo se mea, ua lelei, tou te ole atu ai i le Tama i lou igoa i le faatuatua, i le talitonu o le a outou maua, faauta, o le a faia lava ia te outou.
27 O le mea lea, ou uso pele e, pe ua taofia ea avavega ona ua toe afio atu Keriso i le lagi, ma ua afio i le itu aao taumatau o le Atua, e emaua mai i le Tamā ana aia o le alofa mutimutivale lea ua ia te ia mo le fanauga a tagata?
28 Ona ua uma ona tali e ia iuga o le tulafono, ma ua a ia i latou uma o e ua faatuatua ia te ia; ma o i latou o e ua faatuatua ia te ia o le a latou apiimau i mea lelei uma; o le mea lea ua efautuaina ai e ia le faamoemoe o le fanauga a tagata; ma ua afio o ia e faavavau i le lagi.
29 Ma ona ua faia e ia lenei mea, ou uso pele e, pe ua taofia ai ea vavega? Faauta ou te fai atu ia te outou, E leai; pe ua taofia foi le auauna mai o agelu i le fanauga a tagata.
30 Aua faauta, ua i ai i latou i lana pule, e auauna mai e tusa ma upu e poloai ai o ia, e faaali mai i latou lava ia te i latou ua i ai le faatuatua malosi ma le mafaufau mausali i uiga uma o le amioatua.
31 Ma o le tiute o la latou auaunaga o le valaau atu lea i tagata ia salamo, ma faataunuu ma faia le galuega o feagaiga a le Tamā, ia na ia faia i le fanauga a tagata, e saunia le ala i totonu o le fanauga a tagata, i le alaga atu o le afioga a Keriso i ipu filifilia a le Alii, ina ia latou molimau atu ia te ia.
32 Ma o le faia o lea mea, ua saunia ai e le Alii le Atua le ala e mafai ai e le toe vaega o tagata ona latou maua o le afaatuatua ia Keriso, ina ia maua e le Agaga Paia se nofoaga i o latou loto, e tusa ma lona mana; ma o le ala lenei o le a faataunuu ai e le Tamā, feagaiga na ia faia i le fanauga a tagata.
33 Ma ua fetalai mai Keriso: aAfai tou te faatuatua mai ia te au o le a outou maua le mana e fai ai soo se mea e etatau ai ia te au.
34 Ma ua fetalai mai o ia: Ia outou asalamo outou tuluiga uma o le lalolagi, ma o mai ia te au, ma ia papatiso i lou igoa, ma faatuatua mai ia te au, ina ia faaolaina outou.
35 Ma o lenei, ou uso pele e, afai o le tulaga lea e faapea ua moni nei mea ua ou tautala atu ai ia te outou, ma o le a faaali mai e le Atua ia te outou, i le amana ma le mamalu tele i le easo gataaga, ua moni i latou, ma afai ua moni i latou, pe ua uma ai ea le aso o vavega?
36 Pe ua taofia ea le afifio mai o agelu i le fanauga a tagata? Pe ua ataofia e ia le mana o le Agaga Paia mai ia te i latou? Pe e taofia ea e ia, ao tumau pea le taimi, pe ao tu pea le lalolagi, pe ao i ai se tagata e toatasi i luga o le lalolagi e faaolaina?
37 Faauta ou te fai atu ia te outou, E leai; ona o le faatuatua e faia ai avavega; ma o le faatuatua e afifio mai ai agelu ma auauna mai i tagata; o le mea lea, afai ua taofia nei mea oi talofa i le fanauga a tagata, ona o le ele talitonu ua taofia ai, ma ua le aoga ai mea uma.
38 Ona e le mafai ona faaolaina o se tagata, e tusa ma fetalaiga a Keriso, vagana ai ua latou faatuatua i lona suafa; o le mea lea, afai ua le toe i ai nei mea, ua le toe i ai foi se faatuatua; ma ua matua leaga lava le tulaga o tagata, ona o le a pei i latou e peiseai e leai se togiola ua faia.
39 Ae faauta, ou uso pele e, ua ou matauina ni mea lelei mai ia te outou, ona ua ou matauina ua outou faatuatua ia Keriso ona o lo outou agamalu; ona a na fai tou te le faatuatua ia te ia po ua outou le aagavaa e faitaulia i totonu o tagata o lana ekalesia.
40 O lenei foi, ou uso pele e, ou te fia tautala atu ia te outou e uiga i le afaamoemoe. E mafai faapefea ona outou maua o le faatuatua, vagana ai ua ia te outou le faamoemoe?
41 Ma o le a le mea tou te afaamoemoe i ai? Faauta ou te fai atu ia te outou, tou te efaamoemoe, e ala i le togiola a Keriso ma le mana o lona toetu, ia faatutu mai outou i le iola faavavau, ma o le pogai ona o lo outou faatuatua ia te ia e tusa ma le folafolaga.
42 O le mea lea, afai ua i ai i se tagata le afaatuatua e etatau ona i ai ia te ia le faamoemoe; ona a aunoa ma le faatuatua e le mafai ona i ai se faamoemoe.
43 O lenei foi, faauta ou te fai atu ia te outou e le mafai ona i ai ia te ia le faatuatua ma le faamoemoe, vagana ai ua aagamalu, ma maualalo o ia i le loto.
44 Afai e faapea, ua le aoga lona afaatuatua ma le faamoemoe, ona e leai se tasi e ono talia i luma o le Atua, vagana ai i latou o e ua agamalu ma maualalalo i le loto; ma afai e agamalu ma maualalo se tagata i le loto, ma etautino atu i le mana o le Agaga Paia o Iesu o le Keriso, e ao ina i ai ia te ia le alofa mama; aua afai e le i ai ia te ia le alofa mama, o se mea noa o ia; o le mea lea e ao ai ina i ai ia te ia le alofa mama.
45 Ma o le aalofa mama e loa ona tali-tiga, ma e agalelei, ma e le elosilosivale, ma e le faafefeteina, e le sailia e ia ana lava, e le faaitagofie, e le mafaufau i se mea leaga, ma e le olioli i le amioletonu ae olioli i le upu moni, e onosaia mea uma, e talia mea uma, e faamoemoe i mea uma, e onosai i mea uma.
46 O le mea lea, ou uso pele e, afai e le ia te outou le alofa mama o ni mea noa outou, ona e le uma le alofa mama. O le mea lea, ia outou fusi ai i le alofa mama, le mea ua silisili lea i mea uma, ona e iu mea uma—
47 Ae o le aalofa mama o le ealofa le pona lea o Keriso, ma e tumau e faavavau; ma o soo se tasi e maua ua i ai ia te ia i le aso gataaga, o le a lelei ia te ia.
48 O le mea lea, ou uso pele e, ia outou atatalo atu i le Tamā ma le malosi atoa o le loto, ina ia faatumulia outou i lenei alofa, lea ua ia faaee mai i luga o i latou uma o e o esoo moni o lona Alo, o Iesu Keriso; ina ia mafai ona avea o outou ma atalii o le Atua; a oo ai ina afio mai o ia o le a tatou ifaapei o ia, ona o le a tatou vaai ia te ia e pei ona i ai o ia; tau ina ia tatou maua lenei faamoemoe; tau ina ia mafai ona ofaamamaina i tatou e pei lava ona mama o ia. Amene.


text:
Te’ena Senatoa pili fa’asala ai ‘sponsor’ tagata ‘overstayer’
I le tele o mafua’aga e le lagolagoina ai e le Senate le pili na pasia e le maota o sui, lea e faasala ai sponsor o tagata mai fafo ua ova aso talu ona aumau i le teritori, na faia ai loa le faaiuga a le komiti a le Senate ina ia teena lenei tulafono seia i ai se isi taimi ona toe iloilo lea.
O lea fa’ai’uga a le Senate na faia lea ina ua maea se iloiloga a le komiti o Mataupu tau Tulafono ma Femalagaaiga, lea na molimau ai le afioga i le Loia Sili ma le Pule o le Ofisa o Femalagaaiga.
E talitonu le Senate, e i ai nisi vaega o le tulafono e tatau ona teuteu ao le’i pasia ma tuuina atu i le Ofisa o Femalagaaiga mo le faamalosia, ma o nisi o ia vaega e aofia ai le maualuga tele o le faasalaga o loo tuuina atu i sponsor, atoa ai ma le le tatau lea ona toe alu le vaega tupe lenei i le teugatupe Faalotoifale a le malo.
O le tino o le tulafono na pasia e faipule, o loo taua ai ituaiga faasalaga e lua e faasala ai sponsor na aumaia tagata mai fafo, pe afai e faamaonia ua ova aso e aumau ai le tagata mai fafo i totonu o le teritori.
O sponsor e aofia ai tagatanuu taitoatasi o Amerika Samoa, atoa ai ma pisinisi poo kamupani tua na o latou aumaia tagata mai fafo e faa faigaluega i le teritori.
Mo se faataitaiga afai o se tagatanuu sa ia sponsor ina se tagata mai fafo e maua ane ua ova ona aso, e $10 i le aso mai aso uma ua ova ai le nofo a le tagata mai fafo o le a faasala ai le sponsor, ae afai o le sponsor o se kamupani poo se pisinisi tua, e $100 i le aso mai aso uma o le a ova ai le tagata e faasala ai le kamupani poo le pisinisi.
O lenei vaega tupe e pei ona fuafuaina i le pili lea na pasia e faipule, o le a tuuina atu i se teugatupe faapitoa i totonu o le Teugatupe Faalotoifale, ma le faamoemoe e fesoasoani i le fausiaina lea o galuega tetele i totonu o le atunuu.
Na taua e le afioga i le Maopu ia Ufuti Faafetai Ieremia e faapea, e le mafai ona tumau le aofai o tagata mai fafo e faamaonia ua ova o latou aso i le teritori, ona o faaiuga lava o le tausaga e tele ina toe foi ai le toatele i o latou atunuu.
Mo se faataitaiga e pei ona saunoa Ufuti, afai e silia ma le toa afe (1,000) le aofai o tagata mai fafo ua ova aso i le teritori, o le mea mautinoa lava e oo atu loa i le masina o Tesema, ona toe foi loa lea o le toatele o i latou nei, e oo atu lava i le 500 e toe foi atu i o latou atunuu, ona faaitiitia ai loa lea o le aofai o tagata o loo ova aso e ui o loo i ai pea le silia i le toa 800 o i latou nei i totonu o le teritori o loo faasolitulafono lo latou aumau ai i le atunuu.
O se tasi o itu sa tetele i ai fesili a nisi o afioga i Senatoa, pe aisea e mafua ai ona umi le nofo a le tagata mai fafo i le teritori pe afai e maea le pemita e 30 aso na malaga mai ai, aua o le matafaioi lea a le Ofisa o Femalagaaiga, o le sailia lea ma faatonu i latou nei ina ia toe foi i o latou atunuu.
Na faamanino e Ufuti e faapea, o se tasi o faafitauli ua maitauina e lona ofisa, e uma loa le pemita na malaga mai ai le tagata mai fafo, ona le toe nofo loa lea i le fale o lana sponsor ae o le a sui le isi nofoaga e aumau ai, ma o le isi lena faigata o lenei mataupu, e ui talitonu nisi o Senatoa e le o se tulaga faigata aua e le o se atunuu tele le motu o Tutuila.
Na taua e se tasi o tamalii o le atunuu o loo ia sponsor ina foi nisi o tagata mai fafo i le teritori, na te le lagolagoina le pili a faipule e faasala ai sponsor aua e le o le sponsor le pogai o le faafitauli.
“Ou te talitonu a’u ia, o le tiute tonu lava lena a le Ofisa o Femalagaaiga, vaai poo ai le tagata mai fafo lea ua uma lona pemita, saili ma toe faafoi, e leai se mea o le a amo ai fua e le sponsor le mamafa o le sala a le tagata mai fafo,” o le saunoaga lea a lea tamalii e lei finagalo e faailoa lona suafa.
O le toatele o tagata mai fafo ia e ova aso i le teritori, o tagata lava mai Upolu ma Savaii e pei ona molimau Ufuti.


text:
Mataupu 12
Ua apoapoai atu le perofeta o Eteru i tagata ia talitonu i le Atua—Ua toe faamatala mai e Moronae mea ofoofogia ma maoae na faia i le faatuatua—O le faatuatua na mafai ai e le uso o Iareto ona vaai ia Keriso—E tuuina mai e le Alii i tagata vaivaiga ina ia faalotomaualalalo ai i latou—Sa aveese e le uso o Iareto le Mauga o Serima i le faatuatua—Ua taua mo le olataga le faatuatua, faamoemoe, ma le alofa mama—Sa vaai Moronae ia Iesu faafesagai lava.
1 Ma sa oo ina sa i ai aso o Eteru i ona po o Korianetuma; ma o aKorianetuma sa tupu i le laueleele atoa.
2 Ma sa avea aEteru o se perofeta a le Alii; o le mea lea na alu atu ai Eteru i ona po o Korianetuma, ma amata ona vavalo atu i tagata, aua sa le mafai ona evaosia o ia ona o le Agaga o le Alii lea sa i totonu ia te ia.
3 Aua sa ia aalaga atu mai le taeao, seia oo lava i le alu ifo i lalo o le la, ua apoapoai atu i tagata ia talitonu i le Atua ia salamo nei efaaumatia i latou, ma fai atu ia te i latou o le ifaatuatua e faataunuu ai mea uma—
4 O le mea lea, soo se tasi e talitonu i le Atua e mafai moni lava ona afaamoemoe mo se lalolagi sili atu ona lelei, ioe, se nofoaga lava i le aao taumatau o le Atua, o le faamoemoe lea e sau mai le faatuatua, e fai ma etaula i agaga o tagata, lea o le a latou mautinoa ma mausali ai, ma faatumulia ai pea i igaluega lelei e le aunoa, ma taitaiina ai e oviia le Atua.
5 Ma sa oo ina perofeta atu e Eteru mea tetele ma ofoofogia i tagata, ia sa latou le talitonu i ai, ona sa latou le vaai atu i ai.
6 Ma o lenei, o au, o Moronae, ou te fia tautala atu teisi e uiga i nei mea; ou te fia faaali atu i le lalolagi o le afaatuatua o mea ia ua efaamoemoe i ai ae ua ile vaaia; o le mea lea, aua tou te masalosalo ona ua outou le vaaia, aua tou te le maua se molimau seia uma ona otofotofoina o lo outou faatuatua.
7 Ona o le faatuatua na faaali mai ai e Keriso o ia lava i o tatou tamā, ina ua uma ona toetu mai o ia mai le oti; ma sa ia le faaali mai o ia lava ia te i latou seia mavae ona latou faatuatua muamua ia te ia; o le mea lea, sa tatau ai ona i ai i ni isi le faatutua ia te ia, ona sa ia le faaalia atu o ia lava i le lalolagi.
8 Ae ona o le faatuatua o tagata o lea na ia faaali mai ai o ia lava i le lalolagi, ma faamamaluina le suafa o le Tamā, ma saunia se ala e mafai ai e isi ona tofusia i le meaalofa faalelagi, ina ia mafai ona latou faamoemoe mo mea ia latou te lei vaai i ai.
9 O le mea lea, ia mafai ai foi ona outou maua o le faamoemoe, ma avea ma e e mauaina le meaalofa, pe afai e nao na outou faatuatua.
10 Faauta, o le faatuatua na avalaauina ai i latou anamua, i le faatulagaga paia a le Atua.
11 O le mea lea, o le faatuatua na tuuina mai ai le tulafono a Mose. Ae ua saunia e le Atua e ala i le meaalofa a lona Alo se ala e asilisili ona lelei; ma o le faatuatua ua faataunuuina ai.
12 Aua afai e leai se afaatuatua i totonu o le fanauga a tagata e le mafai e le Atua ona faia se evavega i totonu o i latou; o le mea lea, na te le faaali mai o ia lava seia mavae ona latou faatuatua muamua.
13 Faauta, o le faatuatua o Alema ma Amoleka na mafua ai ona solo o le afalepuipui i le eleele.
14 Faauta, o le faatuatua o Nifae ma Liae na faia ai le aliuga i luga o sa Lamanā, na papatisoina ai i latou i le afi ma le eAgaga Paia.
15 Faauta, o le faatuatua o aAmona ma ona uso na efaia ai se vavega tele lava i totonu o sa Lamanā.
16 Ioe, ma e oo ia i latou uma o e na faia avavega sa latou faia i le efaatuatua, e oo ia i latou o e na muamua mai ia Keriso ma i latou foi o e na mulimuli mai ia te ia.
17 Ma o le faatuatua na maua ai e soo e toatolu se folafolaga o le a ale tofo i latou i le oti; ma sa le maua e i latou le folafolaga seia mavae ona latou faatuatua muamua.
18 Ma pe sa i ai se taimi na faia ai e se tasi ni vavega seia mavae ona latou faatuatua muamua; o le mea lea sa muamua ona latou talitonu i le Alo o le Atua.
19 Ma sa i ai le toatele o e sa matua malosi tele lava lo latou faatuatua, i le taimi lava ae alei afio mai Keriso, o e sa le mafai ona taofia mai totonu o le eveli, ae sa latou vaai moni lava ma o latou lava mata mea ia sa latou vaai i ai ma se mata o le faatuatua, ma sa latou fiafia.
20 Faauta foi, ua tatou vaaia i lenei talafaamaumau, o se tasi o i latou ia o le uso lea o Iareto; ona sa matua tele lava lona faatuatua i le Atua, ina ua tuu mai e le Atua lona atamatamaiaao sa le mafai ona ia natiaina mai le vaai a le uso o Iareto, ona o lana fetalaiga na ia fetalai mai ia te ia, o le fetalaiga lea na ia maua i le faatuatua.
21 Ma ina ua uma ona vaai o le uso o Iareto i le tamatamaiaao o le Alii, ona o le afolafolaga lea na maua e le uso o Iareto i le faatuatua, sa le mafai e le Alii ona taofia se mea mai lana vaai; o le mea lea na ia faaali mai ai ia te ia mea uma, ona sa le toe mafai ona taofia o ia i fafo o le eveli.
22 Ma o le faatuatua na maua ai e ou tamā le afolafolaga o le a oo atu nei mea i o latou uso e ala i Nuuese; o le mea lea ua poloaiina ai au e le Alii, ioe, o Iesu Keriso lava lea.
23 Ma sa ou fai atu ia te ia: Le Alii e, o le a faatauemu Nuuese i nei mea, ona o lo matou avaivai i le tusitusi; aua le Alii e, ua e faamalosia i matou i le upu ona o le faatuatua, ae ua e le efaamalolosia i matou i le tusitusi; ona ua e faia nei tagata uma ina ia mafai ona latou tautala tele, ona o le Agaga Paia lea na e tuuina mai ia te i latou;
24 Ma ua e faia i matou tau ina ia mafai ona matou tusitusi laitiiti, ona o le vasivasi o o matou lima. Faauta, ua e le faia i matou ina ia matou malolosi i le atusitusi e pei o le uso o Iareto, ona ua e faia o ia ina ia malolosi mea ua ia tusia e pei lava o oe, seia oo ina lofituina ai le tagata e faitauina i latou.
25 Ua e faia foi a matou upu ia mamana ma malolosi, ua oo lava ina le mafai ona matou tusia i latou; o le mea lea a matou tusitusi ua matou vaai i lo matou vaivai, ma feseseai ona o le tuuga o a matou upu; ma ou te fefe nei afaatauemu Nuuese ia matou upu.
26 Ma ina ua uma ona ou fai atu o nei upu, sa fetalai mai le Alii ia te au, ua fofoga mai: E afaatauemu e ua valelea, ae o le a faanoanoa i latou; ma ua lava lou alofa tunoa mo e e agamalu, o le a latou le faaaoga ai lo outou vaivai;
27 Ma afai e o mai tagata ia te au o le a ou faaali atu ia te i latou o latou avaivaiga. Ou te eavatu i tagata ia vaivaiga ina ia faalotomaualalalo ai i latou; ma ua lava lou ialofa tunoa mo tagata uma o e e latou te ofaalotomaualalaloina i latou lava i ou luma; aua afai latou te faalotomaualalaloina i latou lava i ou luma, ma faatuatua mai ia te au, ona ou faia lea o umea vaivai ia avea ma mea malolosi ia te i latou.
28 Faauta, o le a ou faaali atu i Nuuese o latou vaivaiga, ma o le a ou faaali atu ia te i latou o le afaatuatua, faamoemoe, ma le alofa mama e aumai ai i latou ia te au—o le puna o le amiotonu uma.
29 Ma o au, o Moronae, ina ua uma ona ou faalogoina o nei upu, sa faamafanafanaina au, ma ou fai atu: Le Alii e, ia faia lou finagalo amiotonu, aua ua ou iloa e te galue i le fanauga a tagata e tusa ma lo latou faatuatua;
30 Aua na fai atu le uso o Iareto i le mauga o Serima, aAlu ese—ma sa alu ese lava. Ma a na fai e le ia te ia le faatuatua po ua le alu ese; o le mea lea e te faia ai mea pe a mavae ona i ai muamua i tagata le faatuatua.
31 Aua sa faapea ona e faaali mai o oe lava i ou soo; aua ina ua uma ona i ai muamua ia te i latou le afaatuatua, ma latou tautatala i lou suafa, sa e faaali mai oe lava ia te i latou i le mana tele.
32 Ma ou te manatua foi na e fetalai mai ua uma ona e saunia se fale mo tagata, ioe, i totonu lava o amaota o lou Tamā, lea e mafai ai e le tagata ona maua o le efaamoemoe lelei silisili atu; o le mea lea e ao i le tagata ona faamoemoe i le tagata; a leai e le mafai ona ia maua o se tofi i le nofoaga ua e saunia.
33 O lenei foi, ou te manatua na e fetalai mai ua e aalofa i le lalolagi, e oo lava i le tuuina i lalo o lou soifua mo le lalolagi, ina ia mafai ona e toe aveina e te saunia ai se nofoaga mo le fanauga a tagata.
34 Ma o lenei ua ou iloa o lenei aalofa ua ia te oe mo le fanauga a tagata o le alofa mama lea; o le mea lea, vagana ai ua i ai i tagata le alofa mama e le mafai ona latou mautofi i lena nofoaga ua e saunia i maota o lou Tamā.
35 O le mea lea, ua ou iloa ai i lenei mea ua e fetalai mai ai, e faapea afai e le i ai i Nuuese le alofa mama, ona o o matou vaivaiga, o le a e tofotofoina i latou, ma aveese la latou ataleni, ioe, o mea lava ia ua latou maua, ma avatu ia te i latou o e o le a latou maua atili.
36 Ma sa oo ina ou tatalo atu i le Alii ia ona avatu i Nuuese le aalofa tunoa, ina ia latou maua le alofa mama.
37 Ma sa oo ina fetalai mai le Alii ia te au: Afai e le i ai ia i latou le alofa mama e le afaina i lea mea ia te oe, sa e faamaoni; o le mea lea, o le a afaamamaina ou ofu. Ma ona ua e vaai i lou evaivai o le a faamalosia oe, e oo lava i le nofo i lalo i le nofoaga ua ou saunia i maota o loʼu Tamā.
38 Ma o lenei o au, o Moronae, ou te faatofa atu i Nuuese, ioe, ma i ou uso foi o e ua ou alofa i ai, seia oo ina tatou feiloai i luma o le anofoa-faamasino o Keriso, lea o le a iloa ai e tagata uma ua le pisia ou eʼofu i o outou toto.
39 Ma ona outou iloa ai lea sa ou avaai ia Iesu, ma sa ia fetalai mai ia te au efaafesagai lava, ma sa ia tau mai ia te au i upu faamaulalo manino, e pei lava ona tau atu e se tagata i se tasi tagata i lau lava gagana, e uiga i nei mea;
40 Ma ua nao nai mea itiiti ua ou tusia, ona o lou vaivai i le tusitusi.
41 Ma o lenei, ou te apoapoai atu ia te outou ia outou asaili lenei Iesu o le ua tusi i ai le au perofeta ma aposetolo, ina ia i ai ma tumau ia te outou e faavavau le alofa tunoa o le Atua le Tamā, ma le Alii o Iesu Keriso, ma le Agaga Paia, o le ua emolimau ia te i laua. Amene.


text:
O le ā le Agasala?
Tali a le Tusi Paia
O le agasala, o so o se gaoioiga, se faalogona po o se mafaufauga e tetee i tapulaa a le Atua. E aofia ai le solia o tulafono a le Atua e ala i le faia o se mea sesē, po o le amiolētonu i le silafaga a le Atua. (1 Ioane 3:4; 5:
I uluaʻi gagana na tusia ai le Tusi Paia, o upu mo le agasala o lona uiga “ua misi le faailoga” po o se taulaʻiga na sini atu ai. O se faaaʻoaʻoga, sa matuā atamamai fitafita Isaraelu anamua i le sasauina o maatā ae e “lē misi.” A faaliliu le faaupuga lea i lona uiga moni, e mafai ona faitau faapea “e lē agasala.” (Faamasino 20:16) O lea, o le faia o le agasala e tai pei ai ua tatou misia le faailoga o tapulaa lelei atoatoa a le Atua.
Talu ai o le Atua na foafoaina mea uma lava, ua iā te ia le aiā e faatulaga ai tapulaa mo tagata. (Faaaliga 4:
Pe e mafai ona ʻalofia atoatoa le agasala?
E leai. Ua taʻua i le Tusi Paia “ua agasala tagata uma lava, ma ua lē ausia le mamalu o le Atua.” (Roma 3:23; 1 Tupu 8:46; Failauga 7:20; 1 Ioane 1:8) Aiseā?
E leʻi agasala le uluaʻi tagata o Atamu ma Eva i le amataga. O le māfuaaga, ona sa foafoaina i laʻua ia lelei atoatoa i le faatusa o le Atua. (Kenese 1:
Pe e sili atu le matuiā o isi agasala nai lo isi?
Ioe. O se faataʻitaʻiga, ua faapea mai le Tusi Paia, na faia e tagata Sotoma anamua ni “agasala matuiā” ma na “matuā mamafa a latou agasala.” (Kenese 13:13; 18:20) Seʻi iloilo vala e tolu e faaalia ai le matuiā o se agasala.
Ogaoga. Ua lapataʻia i tatou e le Tusi Paia ina ia ʻalofia agasala matuiā e pei o le faitaaga, ifo i tupua, gaoi, onā, taufaavalea, fasioti tagata, ma faiga faaagaga. (1 Korinito 6:
9- 11; Faaaliga 21:8) Ua faaeseese mai i le Tusi Paia na agasala mai i agasala e leʻi fuafuaina pe mafaufauina, e pei o upu po o ni gaoioiga e faatigā ai i isi. (Faataoto 12:18; Efeso 4: 31, 32) Peitaʻi, ua faalaeiauina i tatou e le Tusi Paia e aua le manatu māmā i so o se agasala, auā e mafai ona taʻitaʻiina atu ai i se agasala matuiā e solia ai tulafono a le Atua. —Mataio 5: 27, 28.
Uunaʻiga. O nisi agasala e faia e aunoa ma le iloa o le mea o loo faafinagaloina e le Atua. (Galuega 17:30; 1 Timoteo 1:
13) E ui lava e leai se faamolemolega o le faia o na agasala, ae ua faaeseese mai i le Tusi Paia mai i agasala e solia ai tulafono a le Atua ma le loto i ai. (Numera15:30, 31) O le agasala ma le loto i ai e māfua mai i se ‘loto e leaga.’ —Ieremia 16:12.
Tele e faia ai. Ua faaeseese mai foʻi i le Tusi Paia se agasala e tasi le taimi na faia ai, ma se agasala e faaauau pea mo se taimi. (1 Ioane 3:
4-8) O i latou o ē “faia pea le agasala ma le loto i ai”e ui lava ua uma ona aʻoaʻoina le auala e faia ai le mea saʻo, e faasalaina i latou i le faamasinoga a le Atua.—Eperu 10:26, 27.
O i latou e nofosala i le faia o agasala matuiā, e lagona le lofitūina ona o le mamafa o a latou mea sesē. O se faaaʻoaʻoga, na tusi le tupu o Tavita e faapea: “Auā ua oo i luga aʻe o loʻu ulu oʻu sesē; Ua mamafa tele mo aʻu e pei o se avega mamafa.” (Salamo 38:4) Peitaʻi ua ofo mai e le Tusi Paia lenei faamoemoe: “Ia lafoaʻi e le tagata amioleaga lona ala, ia lafoaʻi foʻi e le tagata faufau leaga ona manatu; ma ia foʻi mai o ia iā Ieova, o lē e alofa mutimutivale iā te ia, ma lo tatou Atua, auā e na te matuā faamagaloina lava.”—Isaia 55:7.
Faitau Atili
E Faapefea Ona Aogā iā i Tatou Mataupu Silisili o le Tusi Paia?
Na taʻua e Iesu le māfuaaga e tatou te manaʻomia ai taʻitaʻiga, faapea mataupu silisili e lua e sili ona tāua.


text:
LESONA 14
O ā Aʻoga ua Saunia mo Paeonia?
Ua loa tausaga o iloga Molimau a Ieova i a latou aʻoga faale-Tusi Paia. Ua saunia ni aʻoga faapitoa mo i latou ua faaalu lo latou taimi atoa i le talaʻia o le Malo, ina ia mafai ai ona ʻfaia ma le māeʻaeʻa la latou faiva.’
Aʻoga mo le Auaunaga Paeonia. Pe a māeʻa se tausaga atoa o auauna pea se tasi o se paeonia sauatoa, ona agavaa lea e auai i se aʻoga e faia mo aso e ono, i se Maota mo Sauniga e lata ane i lona vaipanoa. O le fuafuaga o lenei aʻoga, ina ia fesoasoani i le paeonia e mafuta vavalalata atu iā Ieova, ia uigā lana faiva, ma ia tumau pea ma le faamaoni i lana auaunaga.
Aʻoga mo Tagata Talaʻi o le Malo. E lua masina e faia ai lenei aʻoga, ma e toleniina ai paeonia ua lava le poto masani, o ē ua lotomalilie e tuua o latou aiga ina ia auauna i se vaipanoa o loo tele ai le manaʻoga. Ua faaaʻoaʻo i latou nei i lē na auauna o se Faievagelia sili i le lalolagi, o Iesu, e ala i le faapea atu: “O aʻu lenei! Inā auina atu ia aʻu.” (Isaia 6:8; Ioane 7:29) O le auauna i isi vaipanoa e ono aofia ai le faamasani i se olaga faafaigofie. Atonu e manaʻomia foʻi ona faamasani i le aganuu, le tau, o meaʻai, ma aʻoaʻoina se isi gagana fou. E fesoasoani lenei aʻoga i uso ma tuafāfine nofofua ma ulugalii ua 23 i le 65 tausaga le matutua, e atiaʻe uiga faaleagaga e manaʻomia mo la latou auaunaga, aemaise o tomai e mafai ona aogā i le auaunaga iā Ieova ma lana faalapotopotoga.
Aʻoga Faale-Tusi Paia a le Olomatamata o Kiliata. I le gagana Eperu, o le upu “Kiliata” e uiga atu i ni “Molimau e Toʻatele.” Talu ona faavaeina le Aʻoga o Kiliata i le 1943, ua silia ma le 8,000 i latou na aʻoaʻoina ai ua auina atu o ni misionare e avatu se molimau i “tuluʻiga uma o le lalolagi,” ma e tele iʻuga lelei ua maua mai ai. (Galuega 13:47) Ina ua faatoʻā taunuu misionare i le atunuu o Peru, sa leʻi iai ni faapotopotoga i inā. Peitaʻi, ua silia nei ma le 1,000 faapotopotoga. Ina ua faatoʻā taunuu foʻi misionare i Iapani, e leʻi atoa se toʻasefulu o tagata talaʻi i lenā atunuu. Peitaʻi ua silia nei ma le 200,000 tagata talaʻi. O le Aʻoga o Kiliata e faia mo le lima masina, ma e aofia ai le suʻesuʻeina māeʻaeʻa o le Afioga a le Atua. O lenei aʻoga e maua ai ni toleniga e sili ona lelei, e fesoasoani e faatumauina ma faamalosia ai le galuega talaʻi i le lalolagi aoao. E mafai ona auai i lenei aʻoga i latou o loo avea ma paeonia faapito, misionare i oganuu, o ē galulue i ofisa o lālā, po o i latou foʻi o loo iai i le galuega femalagaaʻi.
O le ā le fuafuaga o le Aʻoga mo le Auaunaga Paeonia?
O ai ua fuafuaina i ai le Aʻoga mo Tagata Talaʻi o le Malo?
Faitau Atili
Toleniina o Tagata Talaʻi o le Malo
Ua faapefea i aʻoga faatiokarate ona sauniunia ai tagata talaʻi o le Malo e faataunuu o latou faaeaga?


text:
Faafesootaʻi Mai i Matou
E matou te fiafia e fesoasoani iā i latou e naunau i le Tusi Paia ma la matou galuega o loo faia i le lalolagi aoao. Ia faafesootaʻi Molimau a Ieova i lou vaipanoa e ala i se tasi o auala o loo taʻua i inei.
Vili pe tusi mai iā i matou e faaaogā ai faamatalaga o loo taʻua i lalo
Nicaragua
Asociación Testigos de Jehová de Nicaragua
Apartado 3587
MANAGUA
NICARAGUA
+505 2279-8001
+505 2279-8002 (Fax)
Itula e Tatala ai le Ofisa
Aso Gafua i le Aso Faraile
8:00 a.m. i le 5:00 p.m.


text:
Alofa: Fa'avae ai Aiga— Vaega 102
Ua sao le fale atoa, ua leai se tasi na toe tautala, na liliu ane nei Tagiilima ma ua amata loa lana tautalaga. “Fai mai lagiga a le faisalamo, “Ierusalema e, a fai e galo ‘oe ia te a’u, ia galo lava i lo’u lima taumatau; a fai ou te le manatua ‘oe, ia pipi’i a’e lo’u laulaufaiva i lo’u gutu, pe a le fa’asilisili ‘oe i mea uma ou te fiafia i ai.”
Ua leai se tasi o le aiga e toe gagana i lea taimi ua fa’alologo uma nei i le tautalaga a Tagiilima. “O le aiga lenei, o le tino ma le toto, o le a’ano ma le ivi, o le uso tu’ofe, e aiga ma fa’afesaga’i tagata uma. Fa’alogo mai outou, o le tagata o lo’o faiava ma nofotane i totonu o le aiga lenei, ou te fa’amalulu atu, ae tatau ona outou tula’i ma o atu i tua fale tou te mapu i ai. O le talanoaga lenei, ua patino tonu lava i tau toto, ivi, ma a’ano, e le tatau ona outou i ai i le talanoaga lenei, se i sau se taimi ona outou fa’afofoga lea i le iuga e taoto ai fingalo o le aiga.”
Ua tula’i uma nei le vaega lea ma ua lavevea atu ai ma le lo’omatua o Analosa le to’alua o Lolesio ma le lo’omatua o Sunema, le to’alua o Tovi’o.
Na va’aia e Tagiilima le to’atele o le au faiava ma le au nofotane o lo’o i totonu o lona aiga ina ua tula’i ‘ese i lea taimi. Ina ua iloa e le lo’omatua ua malu le fale, na liliu ane loa i ona tuagane ma lona uso, fa’atasi ma ona tausoga.
“Fa’afofoga lelei mai outou, sa i ai lo’u manatu o le a i ai se isi o outou o le a faia le tulaga lenei. Ua leva ona tatau ona tula’i ‘ese, e moni lava ua i ai fai a i totonu o le aiga lenei, ae tasi lava le auala, o fanau. A o’o loa ina si’isi’i le tai loloto o faigamea a se aiga, o iina e tatau ona fai ai le tulaga lea ua ou faia i le afiafi lenei.” Ua leai se tasi na toe gagana, ua na o le punonou lava.
“O le isi lenei itu o le a ou tautala atu ai ia te outou, afai ua le maua se to’afilemu o le feiloa’iga lenei ua tatau ona o tatou toe fo’i i tua i tulaga na o mai ai o tatou tua’a. Afai fo’i o le a le maua se nofo fealofani ona o tulaga fa’apenei, ia o tatou toe tepa i ala o le vavau, o iina e maua ai le fa’aiuga o le mataupu lenei. Tatou toe tepa i tua i ala na asa mai e o tatou tua’a. O le vaofilifili ma le sami loloto na o latou asaina, aisea, ina ia maua e i tatou fanau le nonofo fealofani ma le fetausi a’i.
“O fea o i ai nei, a lea ua ou fa’alogologo atu, o lenei ua tolu aso o tatou fesaga’i, tolu aso o tau sa’ili po’o fea o ta’oto ai le fa’autaga loloto i finagalo o lo tatou aiga potopoto i le mataupu lenei. O le tolu fo’i nei o aso, lea fa’atoa ou tautala atu i luma o le aiga potopoto. Sa ou nofo ma ou fa’alogologo pe a tua ma ni a lenei fa’atasiga, sa nono manu i le Atua, ina alofa ma fa’asino mai le auala sa’o ma le tonu ina ia mapu ai o outou finagalo i le mea e silisili ona lelei e ao ona fai”
Ua pe i o se maliu ua fai nei i le aiga i lea taimi, ua leai se tasi na toe tautala. “O le aiga lenei, o se aiga ua sili ona to’atele ona tagata, o le a le mafua’aga ua fa’apea umi ai, ona o le felotoa’i ma le fai loto o le tagata lava ia. Ua alofa ifo lava le tagata ia ua na o ia ma lana fanau. E moni, ae ia o tatou manatua lelei, ia fa’asalafa le alofa, ina ia aofia fa’atasi ai uso, tuagane, tausoga o aiga lata mai.
“Tatou tepa i ala o le vavau, ona o tatou iloa lea o le amataga mai o le tatou aiga ma ona tulaga tuma’oti ua uma ona fa’ata’atia e o tatou tua’a. O lea ua au mai le tali i le fanau a Naomi mai Niu Sila, e leai se tasi o la’ua e toe fo’i mai i le aiga, se i vagana ai o ni fa’alavelave e fai ona o’o mai lea tatou te feiloa’i. O Naomi, o le ulumatua lea o le fanau a o tatou tua’a. Ua uma atu la le itu lea, ona o tatou toe tepa lea ma o tatou toe manatunatu, po’o ai e soso’o ma Naomi, o lo matou tama o Falaniko, lea na matai i le suafa matai o lo tatou aiga o Puleimeauma. O ai le ulumatua a Puleimeauma, o le tagata lenei e tautala atu. E i ai se fanau a le tagata lea e tautala atu, ioe, o lo’o i ai lana fanau tama e to’atolu, e ulumatua Lolesio, o lo’o i ai Emani, ma le tama o Eteuati fa’apea Loimataoapaula lea e nofo atu. O le fa’asologa le na o se aiga, ae se i vagana, ua ou loto malie e lafo atu i se tasi o a outou fanau, ona fa’atoa fai lea. Oi, o le a fai lava outou ae le se i fai ma va’ai mai i lo’u nofo atu. Ua alu lava le tagata latou ua leai se tapasa o lona va’a, ae le se i alu ma tilotilo mai i tua po’o le a le tulaga e sili ona lelei ina ia mautu ai le mataupu lenei.”


text:
Fa’asala Tone Pulou i le falepuipui mo le 28 masina
E ui i se talosaga na fa’aulu e le loia a le ali’i o Tone Pulou, i le aso ananafi, ina ia na’o le 10 tausaga le maualuga o se fa’asalaga mo ia, ae peita’i, ina ua lauina le fa’ai’uga a le Fa’amasinoga Maulauga i le taeao ananafi, e 28 masina o le a tuli e lenei ali’i sa avea ma faiaoga, i le to’ese i Tafuna.
Sa talosagaina e le loia a Pulou ia se avanoa e mafai ona tatala ai lenei ali’i i tua, e faigaluega, a’o tuli lona fa’asalaga, ina ia mafai ona totogia tupe ua poloa’iina ai o ia e le fa’amasinoga.
Na taua e le alii faamasino sili lagolago ia Lyle L. Richmond lea na vaavaalua ma le alii faamasino lagolago ia Mamea Sala Jr i lenei mataupu, e ui ua tele talanoaga a le faamasinoga ma loia e uiga i lenei mataupu e talitonu lava le faamasinoga o se tasi lenei o mataupu e pito sili ona matuia ua i luma o le faamasinoga.
“E foliga mai o le ua molia i lona olaga o ia o se tagata na te maua se lumana’i manuia, peita’i ua sasi le faaiuga ua ia faia lea ua mafua ai ona ta’usala o ia i lenei solitulafono,” o le saunoaga lea a le alii faamasino ia Richmond.
E 10 tausaga na manatu le fa’amasinoga e ao ona nofosala ai Pulou, peita’i, ua fa’amalumalu lea fa’asalaga, ae o le a fa’anofova’ava’aia o ia mo le lima tausaga, tuli le 28 masina i le to’ese. Ae to’ese mai ai le valu ma le afa masina, ua mae’a ona tuli i le tausaga ua te’a.
Ua poloaina foi Pulou, na te toe totogia le tupe na faaalu e le malo e toe faafoi mai ai o ia i le teritori, e $5,651.20, ae e le’i atoa le tolu tausaga. Toe fa’aopoopo i ai ma le ta’i $100 i masina ta’itasi, e fesoasoani ai i le tausiga o le tama a le teineititi lea na ma’itaga ia te ia.
O le a mafai ona iloilo e le faamasinoga se talosaga e faaulu e le loia a Pulou mo se poloaiga a le faamasinoga e tatala ai o ia i tua e faigaluega ao tuli ai lona faasalaga, pe afai e faamaonia ua maua se galuega tumau mo ia.
O le aso 5 Aperila 2012 na tali ioe ai Pulou i le moliaga e pei ona tausala ai o ia e le faamasinoga, i lalo o se maliliega sa ia sainia ma le malo, ona o le faalavelave lea na ma’itaga ai se teineititi aoga e 13 tausaga le matua sa aoga i le aoga lea na faiaoga ai i le 2010.


text:
Fepuari 1-7
NEEMIA 1-4
Pese 126 ma le Tatalo
Upu Tomua (3 minu. pe itiiti ifo)
ʻOA TAUTELE MAI I LE AFIOGA A LE ATUA
“Na Faasilisilia e Neemia le Tapuaʻiga Moni”: (10 minu.)
[Faaali le vitiō mo le Faatomuaga o le Tusi o Neemia.]
Ne 1:11–2:3—Na maua e Neemia le olioli ona o lona faaauilumaina o le tapuaʻiga moni (w06 2/1 9 ¶7)
Ne 4:14—O le uaʻi atu pea o Neemia iā Ieova, na manumalo ai o ia i teteega i le tapuaʻiga moni (w06 2/1 10 ¶3)
-
Saʻiliʻiliga Loloto mo ʻOa Faaleagaga: (8 minu.)
Ne 1:1; 2:1—Aiseā e mafai ai ona tatou faapea atu o le “tausaga lona lua sefulu” o loo taʻua i le Neemia 1:1 ma le 2:1, e tutusa le vaitaimi na amata mai ai? (it-2 899-900)
Ne 4:17, 18—E faapefea i se tane ona faia galuega i le lima e tasi? (w06 2/1 9 ¶1)
O le ā ua ou aʻoaʻoina mai i le faitau Tusi Paia o lenei vaiaso e faatatau iā Ieova?
O ā ni manatu mai i le faitau Tusi Paia e mafai ona ou faaaogā i le faiva i le fanua?
-
Faitau Tusi Paia: Ne 3:1-14 (4 minu. pe itiiti ifo)
TOLENIGA MO LE FAIVA I LE FANUA
Sauni Taulimaga o Lenei Masina: (15 minu.) Talanoaga. Ia faaali vitiō o taulimaga faataʻitaʻi taʻitasi, ona talanoa lea i ni manatu autū. Faamatilatila le auala o loo faataatia ai e le tagata talaʻi se faavae lelei mo se toe asiga. Faalaeiau tagata talaʻi ina ia tusi ni a latou lava taulimaga.
AUALA E OLA AI O SE KERISIANO
Pese 103
Ia Fuafua Nei e Auauna o se Paeonia Lagolago iā Mati po o Aperila: (15 minu.) Talanoaga. Iloilo ni manatu aogā mai i le mataupu, “Ia Avea le Vaitaimi o le Faamanatuga o se Taimi Fiafia!” (km 2/14 2) Faamamafa le manatu e tāua le sauniuni mamao. (Fat 21:5) Faatalanoa ni tagata talaʻi se toʻalua sa paeonia lagolago i le taimi ua mavae. O ā ni luʻi na manaʻomia ona la manumalo mai ai? O ā faamanuiaga na la olioli ai?
Suʻesuʻega Faale-Tusi Paia a le Faapotopotoga: ia mata. 8 ¶1-16 (30 minu.)
Autalu Puupuu le Sauniga ma ia Fai se Aotelega o le Sauniga o le Vaiaso Fou (3 minu.)
Pese 135 ma le Tatalo


text:
Fagogo: Tama o le CIA
Ina ua toe aumai le feau mai i o i le Fale Pa'epa'e e tatau loa ona alu le osofaiga, na tapenapena le alu o le latou 'osofaiga e faatoa gaoi lava i le po pea a oo i le taimi ua sauni ai e alu.
Na tea loa el itula e valu ua pogisa mai le mea, ua amata ona savalivali tama agai i le fale lea o loo i ai le vaega leaga faatasi ai na fanau a le 'au maumea lea ua taofi faapagota nei e le vaega lea.
Na toe 50 iata fai uma loa meavaai e faaaoga i le po, ao isi vaega na faaaoga le isi ituaiga meavaai e ati i le tino o le fale, tusa pe uamea pe piliki ae mafai e i latou ona iloa atu tagata la e i totonu o le fale.
Na talia e le commander poo le taitai lea o le Navy Seal lea le manaoga a le Eteuati e fia alu ai foi i le osofaiga, ae e o atu i tua o laina lona tolu lea e tu ai le Commander o le osofaiga.
O soo se mea lava e faia i le taimi o le osofaiga e tatau lava ona iloa e le Commander le mea lea ua mana'o e sui i le taimi, o le vaega o le fale, ma le aofaiga o tagata, aemaise ai o le suiga la o le a fai.
Ia uma noa loa uma le tagata ma lana mea e fai e faatatau i le latou osofaiga.
E to'afa la e i le umukuka o le la e 'aai, e to'alima le isi vaega lena e nonofo i fafo i le isi itu o le fale o le la e tatanoa ai na ulaula a latou sikaleti.
O lona uiga e to'alua sefulu ma le fitu, le aofaiga o le vaega lea ua mautinoa lava le latou i ai.
Ia fesili atu loa le taitai i ai, "Ua mautinoa e outou e fia le aofaiga o tagata le la i lalo i le sela ?."
Fai mai le alii lea e i meavaai ai tagata, "E to'aono." fai atu loa le taitai, a sauni loa tama ua uma ona tofi e fana tagata ?, "Ioe." "Ia tasi lava le taimi e ta fana uma ai le to'alua na, ae faafefea outou lea ua sauni e o atu i totonu a le fale, "Ua sauni."
"Lelei e to'alua e o i tala atu o le fale e vaaia mai le to'alima, ae o le isi to'alua e vaai le vaega lea e i totonu o le umukuka, ua tou iloa ?."
10 minute ae toe ualesi mai uma vaega ua sauni, fai atu loa le ta'ita'i "Attack loa, ae sauni le isi toafa i le taimi e aumai uma tagata lea e totonu o le sela."
E le'i atoa le 20 minute ae toe ualesi mai loa le ta'ita'i poo LT "Ua uma e leai se isi o lavea, o loo ua matou o atu nei ma tagata e faamalosia."
Fai atu loa le ta'ita'i, "Vaai uma telefoni e manoamia e auai uma telefoni a le vaega lena, ua malamala mai ?."
O le taimi lena ua leva e Sera ua fiu e tatali se telefoni a Eteuati, ua sau le masalosalo a le teine, ua atoa lelei le 3 aso e le'i toe telefoni mai lava lana pe'u.
Ua oso mai isi mafaufauga ia Sera, 'E le'i iloa po'o ua maua se ana teine i o i le mea lea na fai mai o la e alu atu e maitau mai le fale, ae le iloa poo ai se fafine gutu 'oso ua faamaopo ifo i o ?'.


text:
MATAUPU AUTŪ
Auala e Pulea ai Au Masaniga
E TATAGI le uati a Aokuso o loo fia moe pea. Ae ua nofo vave i luga ma fai ona ofu toleni ia na sauni i le pō a o leʻi moe, ma alu loa e tamoʻe mo se taimi puupuu. O lana masani lea e faatolu i le vaiaso mai i le tausaga ua mavae.
Faatoʻā uma lava le misa a Lori ma lona toʻalua. Ua ita ma lē fiafia, ua televave atu i le umukuka, ma aumai le pepa sukalati ma ʻai uma, e pei ona ia masani ai i taimi uma e ita ai.
O le ā se mea e tutusa ai Aokuso ma Lori? E tusa po o la iloaina pe leai, ae ua aafia i laʻua uma i se aafiaga sili, o a laʻua masaniga.
Ae faapefea oe? Po o iai ni masaniga lelei o e manaʻo e atiaʻe i lou olaga? Atonu o lou sini ia faamalositino e lē aunoa, ia lava le moe, pe ia fesootaʻi pea ma ē e pele iā te oe.
I le isi itu, atonu o loo e manaʻo e taofia se masaniga leaga, e pei o le ulaula, soona ʻai i meaʻai e lē maua ai se malosi, po o le faaalu foʻi o le tele o le taimi i le Initaneti.
O le mea moni, e lē faigofie ona foʻia se masaniga leaga. E masani ona faatusa se masaniga leaga, e pei o se moega māfanafana i se aso mālūlū, e faigofie ona oso ai i luga ae e faigatā ona alu ese mai ai!
E mafai la faapefea ona e pulea au masaniga ma avea o ni mea e aogā iā te oe nai lo o le faaleagaina ai? Seʻi iloilo auala e tolu o loo mulimuli mai, e faavae mai i mataupu silisili o le Tusi Paia.


text:
AUALA E OLA AI O SE KERISIANO
Faaleleia o o Tatou Tomai i le Faiva—Faalaeiau Tagata Fiafia e Auai i Sauniga
MĀFUAAGA E TĀUA AI: O sauniga e tatou te maua ai pea le avanoa e ʻusu atu ai iā Ieova se pese’ ma ʻpepese i ona viiga.’ (Sl 149:1) E aʻoaʻoina ai foʻi i tatou i le finagalo o le Atua. (Sl 143:10) E masani lava ona vave le agaʻigaʻi i luma faaleagaga o a tatou tagata suʻesuʻe, pe a auai i sauniga.
LE AUALA E FAI AI:
Valaaulia i latou i le vave e mafai ai. E lē manaʻomia ona tatou faatali seʻia faia muamua se suʻesuʻega faale-Tusi Paia ma i latou.—Fal 22:17
Faamatala i le tagata fiafia mea e fai i sauniga, ma mataupu o le a talanoaina i le sauniga o le a sosoo ai. E mafai ona fesoasoani iā te oe meafaigaluega nei: valaaulia mo sauniga a le faapotopotoga, le vitiō O ā Mea o Loo Faia i se Maota mo Sauniga?, ma le lesona e 5 ma le 7 o le polosiua Finagalo o Ieova.
Ofo atu se fesoasoani. Pe e na te manaʻomia se taavale e sau ai i le sauniga, po o se fesoasoani foʻi i le filifiliina o se laʻei talafeagai? Ia nonofo faatasi ma ia i taimi o sauniga, ma ia oulua faaaogā faatasi lau pese ma isi lomiga. Faafeiloaʻi atu o ia i isi.


text:
AISEA UA TUAI AI TOE FA’AFO’I ALI’I PAGOTA TONGA?
Ua i luga nei o le fua fa’atautau a le au maitau le mataupu e uiga i alii pagota e to’alua mai Tonga, ia o loo taofia i le toese i Tafuna i le taimi nei, e le’i toe fa’afo’iina atu lava i Tonga e pei ona poloaina ai i laua e le Fa’amasinoga Maualuga.
O se tusi na tuuina mai i se pagota o loo taofia i le toese o loo ia fesiligia ai le mafuaaga ua tuai ai ona toe faafoi alii pagota nei i lo la atunuu.
Na taua e le alii pagota i lana tusi sa auina mai i le Samoa News e faapea, o le nonofo ai pea o alii pagota ia i le toese i le taimi nei, ae ua tuana’i le taimi na poloaina i laua e le faamasinoga e tuli ai a laua faasalaga, e le gata ua soli ai le tulafono i le taofia faapagota lea o se tagata i se auala sese, ae o loo alu ai foi ma tupe a le malo e tausi ma fafaga ai i laua nei.
Ina ua fesiligia le pule o le falepuipui i Tafuna e uiga i lenei mataupu, na faamaonia mai ai e Lumana’i Maifea le mataupu e pei ona faasea i ai le alii pagota, peitai sa ia taua, e le o se faaletonu e mafua mai i lona ofisa ua mafua ai lea faafitauli, ae ona o le tuai lava ona maua mai o tusi folau e toe malaga ese atu ai alii ia e toalua i lo la atunuu.
“O loo i ai alii pagota e toalua o loo aafia i le tulaga lena, ma o loo faatalitali pea i le taimi e maua mai ai a laua tusi folau, ona faatoa mafai lea ona malaga ese atu ma le atunuu,” o le saunoaga lea a Maifea.
O alii pagota e toalua o loo aafia i le faaletonu lea e aofia ai Latu Noa ma Samasoni Tautai.
N taua e Maifea, o loo faia pea a latou fesootaiga ma aiga o i laua nei i Tonga, ina ia vave maua se auala e lafo mai ai tusi folau ma vave ai ona toe foi atu i laua nei i o la aiga.
“E ui e le o sa’u galuega o le faia o fesootaiga ma aiga o alii pagota, peitai o lea foi ou te fesoasoani atu i le galuega a loia, ina ia vave ona maua mai pepa malaga a i laua nei ma toe foi atu i o la aiga,” o le saunoaga lea a Maifea.
E le fou le mataupu lenei i luma o le faamasinoga, i soo se taimi lava e taulimaina ai mataupu a i latou mai fafo e leai ni pepa nofomau, ona e alu se taimi o tau faatali le taimi e taunuu mai ai tusi folau e toe foi atu ai i latou nei i o latou atunuu.
E lei manuia taumafaiga a le Samoa News i le tau sailiina mai lea o se faamatalaga mai loia e uiga i lenei mataupu, ae na taua e le alii pagota sa tusia le tusi lea na tuuina mai i le Samoa News, e tatau ona taofia le mea lenei ona o loo alu ai tupe a le malo i le tausiga o i latou nei i le falepuipui.


text:
Ta’utino molimau o le leoleo na faatonu o ia e sui lana fa’amatalaga
I le toe faaauauina ai i le faamasinoga autu o se alii o lo o tuuaia i le sola ese mai i le toese i le 2010, ma latou osofaia ma nisi pagota se alii leoleopo a le faletupe o le ANZ bank i Tafuna, na taua ai e se tasi o molimau a le malo e faapea, sa faatonu o ia e le alii leoleo o Siaosi Aiono, ina ia sui lana faamatalaga, ma ia tu’ua’i uma mea sa tutupu ia Pati Lepou.
O le alii o Gasona Moemoe, o le molimau lona lua lea a le malo na valaauina i le faamasinoga autu o Lepou, lea o lo o tuuaia i moliaga o le sola ese mai le to’ese, faomea i le tulaga muamua, atoa ai ma le faaoolima i le tulaga muamua.
O ia moliaga na afua mai i se faalavelave na tulai mai i le aso 22 Ianuari 2010, ina ua sosola i tua mai le toese Lepou ma isi pagota e toatolu e aofia ai ma Moemoe, ma latou osofaia le leoleopo o le faletupe a le ANZ i Tafuna.
O isi pagota o lo o tuuaia i lenei mataupu e aofia ai David Maea ma Sefo Lemalu, lea foi ua maea ona la molimau mo le itu a le malo.
Na taua e Moemoe e faapea, pe tusa o le 12:30 i lea aso, na tatala ai e Maea le potu e faaaoga ai le ki sa aumai i le fuifui ki a leoleo o le falepuipui, ma latou sosola ai, ona latou fepe’ei i luga o le pa ma ui atu ai i le itu o lo o i ai fale mautotogi a le malo, e saili le uo a Maea o loo nofo ai.
Ina ua le maua le uo a Maea, sa ia faia loa le tonu ina ia latou agai atu i le Lions Park latou te evaeva ai, ina ia faaaoga ai le taimi lea ua latou sosola mai ai i tua.
Sa latou vaaia le alii leoleopo a le ANZ o lo o moe nofo mai i luga o le nofoa, ona fai atu lea o Sefo latou te o e fasi le leoleopo ae aumai le ki o le taavale latou te o ai.
Na fesili Reyna ia Moemoe po o ai na faia le tonu latou te o e fasi le leoleopo, na tali Moemoe, o Sefo, ae o lana faamatalaga lea sa tuuina atu i leoleo, o lo o ia taua ai o Lepou sa faia le tonu latou te o e fasi le leoleo.
Na fesiligia Moemoe pe aisea ua ese ai lana molimau ma lana faamatalaga na tuu atu i leoleo, ae na tali Moemoe, o le alii leoleo o Siaosi Aiono na faatonuina o ia e sui lana faamatalaga faapea o Lepou na faia le tonu, ona o lo o tete’e Lepou i ona moliaga.
O le molimau lava foi lea a Moemoe ina ua fesiligia o ia e le loia a Lepou o Mark Ude i le mafuaaga ua eseese ai lana molimau ma lana faamatalaga tusitusia sa tuuina atu i leoleo.
“A’o tau tusi la’u faamatalaga, na sau le alii leoleo o Siaosi Aiono ma fai mai e una’i uma ia Lepou o ia na faia le tonu ae le o Sefo,” o le molimau lea a Moemoe i luma o le vaega iloilo iuga i le taeao ananafi.
Fai mai Moemoe, o Sefo na muamua tu’ia le leoleopo ma pau ai i lalo, ona oso atu loa lea o Lepou ma tatu’i, ae o ia na oso atu ma taofi vae o le tamaloa ina ia aua ne’i tu i luga, a’o fasi to’alua e Lepou ma Maea le leoleopo.
“Na ou faalogo o fai Pati ia Maea e tui le tamaloa i le naifi, o le taimi foi lea na ou vaaia ai ua tui e Maea le tamaloa ao taatiatia pea lava i lalo,” o le molimau lea a Moemoe.
O le maea ai o le fasiga e i latou nei o le alii leoleopo, na latou toe fo’i atu ai loa i totonu o le toese, pe tusa o le ta lea o le 2:30 i le vaveao.
O le ulua’i molimau a le malo i le taeao ananafi o le alii leoleo suesue ia Det. Vaina Vaofanua, lea sa ia taua e faapea, o ia sa fesoasoani i le tamaitai leoleo sa faauluulu i ai le suesueina o lenei mataupu ua maliu, o Det. Faamoemoe Segi.
O se tasi o vaega na taua e Det. Vaofanua sa ia maitauina i le vaega na tupu ai le faalavelave, o se u’amea sa taatia e le mamao mai le vaega o loo to’a ai le toto, o ni seevae faapea ai ma ni ofu ua masaesae uma.
I le maea ai o molimau a le malo, na valaauina ai loa e le itu tete’e lana ulua’i molimau, o ia foi lea o loo faauluulu i ai le Ofisa Suesue a Leoleo, susuga Cpt. Lavata’i T. Sagapolutele, lea na ia taua i le vaega iloilo iuga e faapea, o ia sa faatonuina leoleo su’esu’e i o latou tiute tauave e tusa ai o le suesueina o lenei mataupu.
O le taeao nei lea ua faamoemoe e toe faaauau ai lenei mataupu i luma o le faamasinoga maualuga.


text:
MATAUPU 82
Le Faiva a Iesu i Perea
TAUMAFAIGA FITĀ INA IA SAO ATU I LE FAITOTOʻA VAITIITI
E TATAU ONA OO LE OTI IĀ IESU I IERUSALEMA
Sa aʻoaʻo atu ma faamālōlōina e Iesu tagata i Iutaia ma Ierusalema. Mulimuli ane, ua ia uia le vaitafe o Ioritana ina ia aʻoaʻo atu ai i lea aai ma lea aai i le itumalo o Perea. E lē o toe umi ona toe foʻi lea o ia i Ierusalema.
A o iai Iesu i Perea, ua fesili atu se tamāloa iā te ia: “Le Alii e, pe e toʻaitiiti ni tagata e faaolaina?” Atonu e iloa e le tamāloa le tele o finauga i le va o taʻitaʻi lotu e faatatau i le aofaʻi o i latou o le a faasaoina. Peitaʻi ua suia e Iesu le mataupu, ma talanoa atu e faatatau i le gaoioiga e tatau ona fai ina ia faasaoina ai. Ua ia faapea atu: “Ia outou faamalolosi ma finafinau e ulu atu i le faitotoʻa vaitiiti.” Ioe, e manaʻomia ni taumafaiga fitā. Aiseā? Ua fetalai atu Iesu: “Ou te fai atu iā te outou, e toʻatele e saʻili ina ia ulu atu i ai ae e lē mafai.”—Luka 13:23, 24.
Ina ia faamamafa lenei manatu o le manaʻomia o ni taumafaiga fitā, ua fetalai atu Iesu: “Auā pe a tulaʻi le tagata o le aiga ma loka le faitotoʻa, a ua outou tutū i fafo ma tuʻituʻi ma faapea atu, ʻLau susuga e, ia e tatala mai le faitotoʻa iā i matou.’ . . . Peitaʻi, o le a fai atu o ia, ʻOu te lē iloa outou. O outou uma o ē e fai amioleaga, inā ō ese ia iā te aʻu!’”—Luka 13:25-27.
Ua faataʻitaʻia mai i lenei mea le faigatā o le tulaga e oo iai se tagata ae faifaiaga. Atonu e taunuu atu o ia i le taimi e manatu e talafeagai mo ia lava, ma iloa ai ua tapuni ma ua loka le faitotoʻa. Sa tatau ona faia ni ana taumafaiga ina ia vave taunuu, e tusa pe e lē talafeagai ma lona tulaga. E talitutusa lenā ma le toʻatele o ē na semanū e maua le tele o aogā mai i le iai faatasi ma Iesu, a o ia aʻoaʻo atu iā i latou. E latou te leʻi faaaogā lea avanoa e avea ai le tapuaʻiga moni ma fuafuaga autū o o latou olaga. E toetoe lava o i latou uma na auina atu i ai Iesu, e leʻi taliaina le sauniuniga a le Atua mo le faaolataga. Ua fetalai Iesu o le a latou ʻtagiauē ma lilivau o latou nifo,’ pe a lafoina i latou i fafo. Peitaʻi o i latou “mai i le itu i sasaʻe ma le itu i sisifo, mai i mātū ma saute,” o le a “taooto e aai i le laoai i le malo o le Atua.”—Luka 13:28, 29.
Ua fetalai atu Iesu: “O i latou o ē e mulimuli [e pei o tagata e lē o ni Iutaia ma tagata Iutaia ua faileagaina] o le a muamua, a o ē e muamua [o taʻitaʻi lotu o ē mitamita ona e tupuga mai iā Aperaamo] o le a mulimuli.” (Luka 13:30) O le avea ma ē e “mulimuli,” o lona uiga o le a lē iai i le Malo o le Atua i latou nei e leai se lotofaafetai mo mea faaleagaga.
Peitaʻi ua ō atu nisi o le ʻau Faresaio iā Iesu ma faapea atu iā te ia: “Inā alu ese ia mai i inei, auā ua saʻili Herota [Anetipa] e fasioti iā te oe.” Atonu na amataina e le tupu o Herota lenei tala faatupu ina ia sola ese ai Iesu mai i lona nuu. E foliga mai sa popole Herota ina neʻi toe aafia o ia i le fasiotiga o se isi perofeta, e pei ona ia aafia ai i le fasiotiga o Ioane le Papatiso. Peitaʻi ua fetalai atu Iesu i le ʻau Faresaio: “Ia ō atu ma fai atu i lenā alope, ʻFaauta! ua ou tulia temoni ma faamālōlōina maʻi i le asō ma taeao, ma o le a ou faamāeʻaina i le aso lona tolu.’” (Luka 13:31, 32) O le faaigoaina e Iesu o Herota o le “alope,” atonu o loo faasino atu o ia i le auala e fai togafiti ai nei meaola. Peitaʻi, e lē faatagaina e Iesu Herota po o se isi lava tagata e faaaogā pe faamalosia o ia. E na te faataunuuina le finagalo o lona Tamā mo ia, e tusa ai ma Lana taimi atofaina, ae e lē fua i manatu o tagata.
Ua faaauau atu nei le malaga a Iesu agaʻi i Ierusalema, auā ua ia faapea atu: “E lē tatau ona fasiotia se perofeta i fafo atu o Ierusalema.” (Luka 13:33) E leai ma se valoaga i le Tusi Paia na taʻua ai e tatau ona fasiotia le Mesia i Ierusalema. Ae aiseā la ua fetalai ai Iesu i le fasiotia o ia i inā? Talu ai o Ierusalema le laumua, ma o loo iai i inā le faamasinoga maualuga a le Saniterini e toʻa 71 ona sui, lea e faamasinoina ai i latou e molia o ni perofeta pepelo. E osia ai foʻi i Ierusalema taulaga i manu. O lea, ua silafia lelei e Iesu e lē talafeagai pe a fasiotia o ia i se isi aai.
Ua faapea atu ma le faanoanoa Iesu: “Ierusalema e, Ierusalema e, o lē na fasiotia le ʻauperofeta ma fetogia o ē na aauina atu iā te ia. E tele loʻu manaʻo e faapotopoto faatasi lau fanau, e pei ona ofaofataʻi e le moa o lana toloaʻi i lalo o ona apaʻau. Ae peitaʻi e tou te lē mananaʻo i ai! Faauta! Ua tuulafoaʻia lo outou fale iā te outou.” (Luka 13:34, 35) Talu ai ua filifili le nuu o Isaraelu e teena le Alo o le Atua, o lea la ua tatau ai ona latou fesagaʻia āuga o la latou filifiliga.
A o leʻi taunuu Iesu i Ierusalema, ua valaaulia o ia e se alii pule o le ʻau Faresaio i lona fale mo se taumafataga i le aso Sapati. Ua mataʻi e i latou o loo iai i lenā taumafataga, le gaoioiga o le a faia e Iesu i le tamāloa lea e maua i le maʻi fulafula (matuā tele le vai i le tino, ma e masani ona fulafula ai vae po o isi vaega o le tino). Ua fesili atu Iesu i le ʻau Faresaio faapea i latou e atamamai i le Tulafono: “Pe e taga i le tulafono ona faamālōlō i le sapati pe leai?”—Luka 14:3.
E leai se tasi ua tali mai. Ua faamālōlō e Iesu le tamāloa, ona fesili atu lea iā i latou: “O ai se tasi o outou, pe afai e paʻū sona atalii po o sana povi poʻa i se vaieli i le aso sapati, pe e lē vave ea ona ia tago atu ma ave aʻe i luga?” (Luka 14:5) E leai foʻi se tasi ua tali ane i le auala atamai ua ia aʻoaʻo atu ai.
Faitau Atili
O le ā le Malo o le Atua?
A o iai o ia i le lalolagi na faaāta mai e Iesu mea o le a faia e le Malo.


text:
Tala 95: Le Auala e A‘oa‘o Ai Iesu
NA FAI atu Iesu i se tamāloa e ao ona ia alofa i lona tuaoi. Ona fesili atu lea o le tamāloa: ‘O ai lo‘u tuaoi?’ Ua iloa e Iesu ona mafaufauga. Ua mafaufau o ia na o tagata o lona ituaiga ma lana lotu o ona tuaoi. O lea se‘i o tatou vaai po o a le tala a Iesu na fai atu iā te ia.
O isi taimi e a‘oa‘o ai Iesu i lona faia o se tala. O le mea lenā ua ia faia nei. Ua ia faia se tala e uiga i le Iutaia ma le Samaria. Ua tatou a‘oa‘oina o le to‘atele o Iutaia e lē fiafia i Samaria. O le tala lenei a Iesu:
I le tasi aso na alu ifo ai le Iutaia mai le mauga aga‘i i Ieriko. Ae na laga atu le ‘au gaoi ma fao ana tupe ma fasi iā te ia, ua tāli oti.
Mulimuli ane, ona ui ane lea o se faitaulaga Iutaia i le auala. Na ia vaaia lenei tamāloa na fasia. Po o le ā na ia faia? Na ia ui ane i le isi itu o le auala ma faaauau lana malaga. Ona sau lea o le isi tagata lotu. O ia o le sā Levi. Pe na tū? E le‘i tū fo‘i o ia e fesoasoani i le tamāloa na fasia. E mafai ona e iloa atu le faitaulaga ma le sā Levi o loo mamao atu i luma i le auala.
Ae vaai, o ai lenā e fesoasoani i le tamāloa ua fasia. O ia o se Samaria. O loo fesoasoani ia i le Iutaia. O loo tuuina atu vailaau i ona manu‘a. Mulimuli ane, ua ia aveina le Iutaia i se nofoaga e mālōlō ai se‘ia malosi.
Ina ua uma lana tala, ona fesili lea o Iesu i le tamāloa lea na fesili atu iā te ia: ‘O fea o nei tagata e to‘atolu e te manatu o se tuaoi i le tamāloa na fasia. Po o le faitaulaga, le sā Levi, po o le Samaria?’
Ona tali atu lea o le tamāloa: ‘O le tamāloa Samaria. Na agalelei o ia i le tamāloa na fasia.’
Na fai atu Iesu: ‘Ua sa‘o lelei oe. Ia e alu loa ma fai i isi e pei ona sa ia faia.’
Pe e te lē mana‘o i le auala na a‘oa‘o ai Iesu? E mafai ona tatou a‘oa‘oina ni mea tāua se tele pe afai tatou te faalogo i mea o ta‘ua e Iesu i le Tusi Paia, a ea?
Luka 10:25-37.
Fesili
- O le ā le fesili na fai atu e se tamāloa i a Iesu, ma aiseā?
- O le ā e faia e Iesu i nisi taimi a o a‘oa‘o atu, ma o le ā ua uma ona tatou a‘oa‘oina e faatatau i tagata Iutaia ma Samaria?
- I le tala a Iesu, o le ā na tupu i se tagata Iutaia a o alu ifo i le auala i Ieriko?
- O le ā na tupu ina ua ui ane se faitaulaga Iutaia ma se sā Levi i le auala?
- E pei ona vaaia i le ata, o ai o loo fesoasoani i le tagata Iutaia ua faamanu‘alia?
- Ina ua uma le tala a Iesu, o le ā lana fesili ma o le ā le tali a le tamāloa?
Fesili faaopoopo
- Faitau le Luka 10:25-37.
Na i lo le avatu sa‘o iai o le tali, na faapefea ona fesoasoani Iesu i se tamāloa e poto i le Tulafono, ina ia mafaufau i le mataupu? (Luka 10:26; Mata. 16:13-16)
Na faapefea ona faaaogā e Iesu talafaatusa e fo‘ia ai le faailoga tagata o lana ‘aufaalogologo? (Luka 10:36, 37; 18:9-14; Tito 1:9)
Faitau Atili
Ua Avea se Tagata Samaria ma Tuaoi Moni
Ua faapefea ona faaaogā e Iesu le talafaatusa e faatatau i le “Samaria agalelei,” e aʻoaʻo atu ai se lesona tāua?
Ua Toe Fo‘i Mai le Atalii sa Leiloa
O ā lesona e mafai ona tatou a‘oa‘oina mai i le talafaatusa a Iesu e faatatau i le atalii faamaumau‘oa?


text:
Faatomuaga
“Ia faaaʻoaʻo iā i latou o ē ua maua le folafolaga ona o lo latou faatuatua ma le onosaʻi.”—EPERU 6:12.
1, 2. (a) O le ā le vaaiga a se ovasia femalagaaʻi i tane ma fafine faatuatua i le Tusi Paia? (e) Aiseā e tatou te fiafia ai pe a avea i latou ma a tatou uō?
INA ua faalogologo se tuafafine i se lauga sa faia e se ovasia femalagaaʻi, na ia faapea mai: “O le auala na ia faamatalaina mai ai tagata o le Tusi Paia, e pei lava o loo ia talanoa e faatatau i ni ana uō mamae.” O le mea moni lenā auā e tele tausaga sa suʻesuʻeina ai e lenei uso le Afioga a le Atua, ma faavae mai ai ana aʻoaʻoga. Ua pei ai o ni ana uō mamae tane ma fafine faatuatua o loo taʻua i le Tusi Paia.
2 Pe e te fiafia pe a avea na auauna faamaoni ma au uō? Pe e moni nei tagata iā te oe? Seʻi faaāta le faifaimea faatasi ma i latou e pei o Eseta, Ruta, Noa, Aperaamo ma Elia, ma malamalama i o latou uiga. Seʻi mafaufau i ni aafiaga lelei o i latou na i lou olaga, faapea fautuaga ma faalaeiauga e latou te ono aumaia.—Faitau le Faataoto 13:20.
3. (a) E faapefea ona tatou maua aogā mai i le aʻoaʻoina e faatatau i tane ma fafine faatuatua i le Tusi Paia? (e) O ā fesili o le a iloiloina?
3 E mafai ona maua lenā ituaiga o faauōga i le taimi e ʻtoetutū mai ai tagata amiotonu.’ (Galu. 24:15) Peitaʻi, e oo mai lava i aso nei o loo tatou mauaina pea aogā, e ala i le aʻoaʻoina e faatatau i tane ma fafine faatuatua o loo i le Tusi Paia. E faapefea? Ua faapea mai Paulo i le Eperu 6:12: “Ia faaaʻoaʻo iā i latou o ē ua maua le folafolaga ona o lo latou faatuatua ma le onosaʻi.” A o tatou suʻesuʻe e faatatau i tane ma fafine faatuatua, seʻi iloilo nisi o fesili ua faamanatu mai e upu a Paulo iā i tatou. O le ā le faatuatua? Aiseā e tatou te manaʻomia ai? E faapefea ona tatou faaaʻoaʻo i auauna faamaoni o loo i le Tusi Paia?
O le ā le Faatuatua ma Aiseā e Tāua Ai?
4. O ā talitonuga o tagata e faatatau i le faatuatua, ma aiseā e sesē ai na manatu?
4 O le faatuatua o se uiga matagofie, lea na matuā faatāuaina e tane ma fafine o le a talanoaina i lenei lomiga. O le toʻatele i aso nei e lē malamalama i le uiga moni o le faatuatua. E latou te manatu, o le faatuatua e uiga atu i le talitonu i so o se mea e aunoa ma ni faamaoniga. Peitaʻi, ua faasesēina i latou. O le faatuatua e lē pei o se tagata e talitonu i so o se mea e faalogo i ai, auā e ono iʻu atu ai i ni lamatiaga. E lē na o se faalogona, auā o faalogona o se mea e lē tumau. O le faatuatua foʻi, e lē na o le talitonu i le Atua, auā e oo lava i temoni e latou te “talitonu” i le Atua ma “tetemū.”—Iako. 2:19.
5, 6. (a) O ā vala e lua e lē o mafai ona vaaia e mata o loo faatatau i ai le faatuatua? (e) O le ā le malosi e tatau ona iai lo tatou faatuatua? Aumai se faataʻitaʻiga.
5 O le faatuatua moni, e sili mamao atu i lo o manatu faaletagata na taʻua. O le auala lenei o loo faamatalaina ai i le Tusi Paia. (Faitau le Eperu 11:1.) E lua ni vala e lē mafai ona vaaia e mata na taʻua e Paulo o loo faatatau i ai le faatuatua. (1) O mea o loo iai i le taimi nei ae e tatou te “lē o vaaia,” e pei o Ieova le Atua, lona Alo, ma le Malo o loo pule nei i le lagi. (2) O “mea ua faamoemoe i ai,” po o mea ua toeitiiti ona faataunuuina lea, e pei o le lalolagi fou lea o le a aumaia e le Malo o le Atua. Po o lona uiga la e leai ni faamaoniga o mea o loo tatou faamoemoe i ai?
6 E leai. Na taʻua e Paulo, o le faatuatua moni e mautū lona faavae. Ina ua ia faapea mai o le faatuatua “o le faatalitali lea ma le mautinoa,” na ia faaaogāina foʻi le faaupuga e uiga atu i se pepa e faamaonia ai e ana e se tasi se fanua. Seʻi faapea ua filifili se tasi e avatu se fale mo oe. Atonu e na te avatu pepa o le fale ma faapea atu o lou fale lea. O lona uiga, o lenā pepa o se faamaoniga maumaututū o oe e ana le fale, ma e talitutusa lava lou mauaina o lenā pepa ma lou mauaina o le fale. I se tulaga talitutusa, o lo tatou faatuatua ua tatou mautinoa ai, o mea uma ua folafola mai e le Atua i lana Afioga e mautinoa o le a faataunuuina.
7. O le ā e aofia i le faatuatua moni?
7 O lea, e aofia i le faatuatua moni se talitonuga mautinoa i mea na tutupu i taimi ua mavae, aemaise iā Ieova le Atua. O le faatuatua e uunaʻia ai i tatou e vaai iā te ia o lo tatou Tamā alofa, ma maufaatuatuaina e taunuu uma ana folafolaga. Peitaʻi, e sili atu mea e aofia i le faatuatua moni. Ina ia malosi lo tatou faatuatua, e manaʻomia ona faia ni a tatou gaoioiga. Pe a aunoa ma ni galuega, o le a mate lo tatou faatuatua.—Iako. 2:26.
8. Aiseā e tāua ai le faatuatua?
8 Aiseā e tāua ai le faatuatua? Na aumaia e Paulo se tali mautinoa. (Faitau le Eperu 11:6.) Seʻi vaganā e iai iā i tatou le faatuatua, ona mafai lea ona tatou faalatalata atu iā Ieova pe faamalie foʻi lona finagalo. E tāua tele le iai o le faatuatua pe a tatou mananaʻo e faataunuu le faaeaga e sili ona tāua, o le mafuta vavalalata atu iā Ieova lo tatou Tamā i le lagi, ma faamamaluina o ia.
9. E faapefea ona faaalia mai e Ieova o loo ia silafia e tatou te manaʻomia le faatuatua?
9 E silafia e Ieova le tele e tatou te manaʻomia ai le faatuatua. O lea, ua ia aumaia ai ni faaaʻoaʻoga ina ia aʻoaʻoina ai i tatou i le auala e atiaʻe ma faaalia ai le faatuatua. O se faamanuiaga le iai o ni tane faamaoni e taʻimua i faapotopotoga. Ua faapea mai lana Afioga: “Faaaʻoaʻo i lo latou faatuatua.” (Epe. 13:7) Na taʻua foʻi e Paulo se “vaega e toʻatele o molimau,” o tane ma fafine i taimi ua teʻa o ē na mataʻina lo latou faatuatua. (Epe. 12:1) O loo lisiina mai e Paulo i le Eperu mataupu e 11 nisi o auauna faatuatua a Ieova. O loo iai i le Tusi Paia ni tala moni e uiga i tane, fafine, talavou ma ē matutua, o ē e eseese o latou tulaga ma o ni tagata faatuatua. E mautinoa le tele o lesona e tatou te aʻoaʻoina mai iā i latou, a o tatou ola ai i nei taimi ua tau leai se faatuatua.
E Faapefea Ona Tatou Faaaʻoaʻo i le Faatuatua o Isi?
10. E faapefea i a tatou suʻesuʻega loloto ona fesoasoani iā i tatou e faaaʻoaʻo ai i auauna faamaoni i le Tusi Paia?
10 E lē mafai ona e faaaʻoaʻo i se tasi, seʻi vaganā ua e malamalama lelei e faatatau i lenā tagata. A o e faitauina lenei tusi, o le a e mātauina ai le tele o faamatalaga na maua mai i suʻesuʻega sa faia e faatatau i nei auauna faamaoni. Aiseā e te lē taumafai ai e suʻesuʻe atili e faatatau iā i latou na? Ia faia ni au suʻesuʻega loloto o le Tusi Paia, ma faaaogā auala eseese o loo iai e faia ai au saʻiliʻiliga atili. A o e manatunatu loloto i mea o loo e suʻesuʻeina, taumafai e faaāta mea o loo tutupu e pei lava o loo e iai i inā. Taumafai e malamalama i faalogona ma tulaga o tagata o loo iai. O le faia faapea, o le a pei ai nei auauna faamaoni o ni a tatou uō mamae.
11, 12. (a) E faapefea ona tatou aʻoaʻoina le tele o mea e faatatau iā Aperamo ma Sarai? (e) O ā ni aogā e maua mai i faaaʻoaʻoga a Hana, Elia, ma Samuelu?
11 E tele mea e tatou te aʻoaʻoina mai i nei auauna faamaoni, pe a faaaʻoaʻo iā i latou. Seʻi faapea ua valaaulia oe e faalautele lau auaunaga, atonu e te siitia atu i se isi oganuu o loo iai se manaʻoga mo le ʻautalaʻi, pe faataʻitaʻi se isi auala fou e molimau atu ai. A o e mafaufau ma tatalo e faatatau i lenā tofiga, pe e lē fesoasoani iā te oe le manatunatu loloto i le faaaʻoaʻoga a Aperamo? Na lotomalilie i laʻua ma Sarai e tuua le olaga tamaoaiga sa iai i Uro, ma sa matuā faamanuiaina i laʻua. O lea, a o tatou faaaʻoaʻo iā i laʻua, ua tele atu mea ua mafai ona tatou aʻoaʻoina mai ai.
12 Ae faapefea pe a faileagaina oe e se tasi ma e lagona ai le lotovaivai, ma iʻu ai lava ina e lē toe auai i ni sauniga? E mafai ona fesoasoani iā te oe le faaaʻoaʻoga a Hana e faia le filifiliga atamai, ma pei ai o ia o sau uō mamae. E leʻi avea uiga taufaifai o Penina ma itu e taofia ai o ia mai i le tapuaʻi iā Ieova. Pe a e lagona foʻi le lotovaivai ona o faalogona o le lē aogā, e mafai ona faalaeiauina oe i le faaaʻoaʻoga a Elia, i le auala na faamāfanafanaina ai o ia e Ieova i taimi o ona puapuaga. E faamalosia foʻi talavou o loo feagai ma omiga i totonu o aʻoga i le faaaʻoaʻoga a Samuelu, i le auala na ia gaoioi ai e teena amioga leaga na faaalia e atalii o Eli i le faleʻie paia o Ieova.
13. Pe e avea lo tatou faaaʻoaʻo i le faatuatua o isi i le Tusi Paia ma itu e faapea ai ua itiiti lo tatou faatuatua? Faamatala.
13 Pe e avea lo tatou faaaʻoaʻo i le faatuatua o isi i le Tusi Paia ma itu e faapea ai ua itiiti lo tatou faatuatua iā Ieova? E leai. Ua faalaeiauina i tatou i lana Afioga e faaaʻoaʻo i ē na faaalia le faatuatua. (1 Kori. 4:16; 11:1; 2 Tesa. 3:7, 9) E iai foʻi nisi o le a tatou suʻesuʻeina i lenei tusi, sa faaaʻoaʻo i le faatuatua o isi auauna faamaoni sa muamua soifua iā i latou. O se faaaʻoaʻoga, i le Mataupu e 17 e foliga mai na taʻua e Maria upu a Hana, e faaalia ai sa faaaʻoaʻo Maria iā te ia. Po ua manatu ai iā Maria o sē e itiiti le faatuatua? E leai, na fesoasoani le faaaʻoaʻoga a Hana e atiaʻe ai le faatuatua o Maria, ma faamalosia ai le la faiā ma Ieova le Atua.
14, 15. O ā nisi o vaega mataʻina o lenei tusi, ma e faapefea ona tatou faaaogāina lelei?
14 Ua saunia lenei tusi e fesoasoani ina ia faamalosia ai lou faatuatua. O mataupu o loo mulimuli mai o se tuufaatasiga o mataupu mai le faasologa o mataupu “Faaaʻoaʻo i lo Latou Faatuatua,” lea na amata ona lomia i Le Olomatamata i le 2008 seʻia oo mai le 2013. Peitaʻi, o lea ua faaopoopo i ai fesili mo talanoaga ma manatunatu loloto i ai. O se tasi vala ua faia faapitoa mo lenei tusi, o le tele o ata felanulanuaʻi lea e faaalia ai talafaatusa, ae o isi ata sa lomia muamua ua faatetelē ma toe teuteu. Ua iai foʻi faasologa o taimi ma faafanua. Ua fuafuaina lenei tusi e faia ai suʻesuʻega a le tagata lava ia, suʻesuʻega a le aiga, faapea suʻesuʻega a le faapotopotoga. Atonu e iai foʻi nisi e mananaʻo e faitau leotele faatasi o se aiga tala o loo iai i lenei tusi.
15 Tau ina ia fesoasoani lenei tusi iā te oe, e faaaʻoaʻo ai i le faatuatua o auauna faamaoni a Ieova i taimi ua teʻa, ma faamalosia ai lou faatuatua a o e mafuta vavalalata atu iā Ieova lou Tamā i le lagi.